qundao/data-zh-poetry huggingface dataset:
遣怀用王渔洋《秋柳》韵四首·其四
作者：殷葆诚
朝代：清

肯将傲骨受人怜，清夜香消一炷烟。何物功名能缚束，闲情诗句自缠绵。酿开竹叶时拚醉，种有梅花不记年。大好江山凭领取，那须归隐五湖边。
铁路
作者：殷葆诚
朝代：清

荡荡悠悠王道平，何须奔駃著鞭先。前车已覆非无鉴，当轴何知惮改弦。尽撤关河重塞险，顿教陵谷一朝迁。黄金亿万空填土，半是民间贴妇钱。
题夏容伯《望屺亭图》后二首
作者：殷葆诚
朝代：清

葱葱郁郁气佳哉，一片青山万树梅。料得花香明月下，神兮乐此定归来。古称大教终身慕，独上孤亭百感遒。愧我劳生常在客，一年几度展松楸。
题夏容伯《望屺亭图》后二首·其一
作者：殷葆诚
朝代：清

葱葱郁郁气佳哉，一片青山万树梅。料得花香明月下，神兮乐此定归来。
题夏容伯《望屺亭图》后二首·其二
作者：殷葆诚
朝代：清

古称大教终身慕，独上孤亭百感遒。愧我劳生常在客，一年几度展松楸。
题常熟钱癯仙梅花画册六首
作者：殷葆诚
朝代：清

香梦迷离同雪散，美人解脱自风流。多情纸墨传神笔，树树梅花画并头。绝代丰神绝艳花，分明一纸怅天涯。试看疏影横斜里，定有仙人萼绿华。罗浮梦醒了无痕，纸帐馀香尚带温。画就一枝谁索笑，闷人天气又黄昏。雪疑颜色玉疑肤，招引春魂入画图。漫道几生修得此，泪痕花影总模糊。纻裳缟袂认依稀，瘦骨珊珊是也非。奈此不堪描写处，月光黯淡雪霏微。前身原是藐姑仙，游戏人间四十年。处士孤山空写照，一般色相化云烟。
题常熟钱癯仙梅花画册六首·其一
作者：殷葆诚
朝代：清

香梦迷离同雪散，美人解脱自风流。多情纸墨传神笔，树树梅花画并头。
题常熟钱癯仙梅花画册六首·其三
作者：殷葆诚
朝代：清

罗浮梦醒了无痕，纸帐馀香尚带温。画就一枝谁索笑，闷人天气又黄昏。
题常熟钱癯仙梅花画册六首·其二
作者：殷葆诚
朝代：清

绝代丰神绝艳花，分明一纸怅天涯。试看疏影横斜里，定有仙人萼绿华。
题常熟钱癯仙梅花画册六首·其五
作者：殷葆诚
朝代：清

纻裳缟袂认依稀，瘦骨珊珊是也非。奈此不堪描写处，月光黯淡雪霏微。
题常熟钱癯仙梅花画册六首·其六
作者：殷葆诚
朝代：清

前身原是藐姑仙，游戏人间四十年。处士孤山空写照，一般色相化云烟。
题常熟钱癯仙梅花画册六首·其四
作者：殷葆诚
朝代：清

雪疑颜色玉疑肤，招引春魂入画图。漫道几生修得此，泪痕花影总模糊。
题赵文焕茂才徇节纪二首
作者：殷葆诚
朝代：清

岁厄逢阳九，中原起战争。运真衰典午，道竟失夷庚。此变何堪说，斯人岂为名。题词增愧作，我亦老诸生。澒洞风尘里，如君闲气钟。捐生何慷慨，就义更从容。大节三纲重，遗言一纸封。凄凉祠畔路，僧俗话奇踪。
题赵文焕茂才徇节纪二首·其一
作者：殷葆诚
朝代：清

岁厄逢阳九，中原起战争。运真衰典午，道竟失夷庚。此变何堪说，斯人岂为名。题词增愧作，我亦老诸生。
题赵文焕茂才徇节纪二首·其二
作者：殷葆诚
朝代：清

澒洞风尘里，如君闲气钟。捐生何慷慨，就义更从容。大节三纲重，遗言一纸封。凄凉祠畔路，僧俗话奇踪。
马援
作者：殷葆诚
朝代：清

生前铜柱标，死后明珠谤。如何老伏波，不画云台上。
暨阳怀古
作者：殷誉庆
朝代：清

此地勾吴战垒开，尚馀重镇楚江隈。城边斥堠连天远，海上鱼龙卷浪来。黄歇冢荒迷蔓草，延陵碑古蚀苍苔。西风入夜鸣哀角，并和砧声彻晓催。
玉山亭
作者：殷誉庆
朝代：清

万顷澄光倚翠屏，矶头缥缈峙孤亭。窗收吴楚千帆白，座揖金焦两点青。高岸浪交遥似没，危崖木落倒堪听。扁舟待渡依江浒，疑有鱼龙积气腥。
赠王士禛联
作者：殷誉庆
朝代：清
体裁：联

天下文章，莫大乎是；一时贤士，皆从其游。
挽郭嵩焘联
作者：殷邦惠
朝代：清
体裁：联

知言养气德功尊，两世交游，早幸龙门容捧袂；品学文章期许切，卅年服教，岂徒广厦庇欢颜。
挽张百熙联
作者：殷邦懋
朝代：清
体裁：联

学校起衰多，最苦育才韩吏部；治安遗疏在，更难忧国贾长沙。
挽郭嵩焘联
作者：殷邦懋
朝代：清
体裁：联

有大经济而仍窘于施，著述足千秋，悃忱孚异域，帡被半寒儒，行谊堪师，知数奇非所悲。天若为名世特开其局；值今时事竟不遗此老，南丰仅余业，东阁失长城，北洋逮嵫景，艰难频步，迨弥留犹抗疏，公应托箕尾以壮我朝。
天山碑
作者：毓书
朝代：清

巀嶪丰碑纪有唐，当年君集破高昌。刀烧枉自夸寒热，日月旋看化雪霜。百载封圻空叹曲，千秋文笔却推姜。只今过客徘徊处，古迹依稀认战场。
宝珠洞晚眺
作者：毓俊
朝代：清

清秋曳杖登翠微，野客闲逐孤云飞。绝顶古寺磬声寂，夕阳在山僧未归。
拟韩昌黎山石
作者：毓俊
朝代：清

山石嵂崒横翠微，瀑布洒落银虬飞。银虬喷水洗石磴，山草浓绿莓苔肥。我生酷有山水癖，但恐人世知音稀。手拨烟雾入古寺，僧具蔬笋疗我饥。借宿短榻不知晓，杲杲初日光照扉。上穷峭壁下阴谷，幽篁古木烟霏霏。山禽绕树老猿啸，阴崖森森松四围。白云相逐登绝顶，千仞高冈振我衣。一丘一壑自行乐，何必如马常衔鞿。山岳竦诮陇腾笑，撄情好爵胡不归。
午日邀赵耘松观察暨惕庄晴岚小集次耘松韵
作者：毓奇
朝代：清

廿年旧雨此重亲，卮酒宁辞一再巡。往事休惊嘶阵马，清歌喜对倚楼人。平蛮经济留声远，课士文章报国均。畅好竹西风雅地，欧苏千古共昏晨。
淮阴怀古
作者：毓奇
朝代：清

重城虎踞镇淮流，绕郭帆樯日夜浮。漂母荒祠花草艳，枚皋旧宅燕莺留。五王戈甲争南渡，六代英雄据上游。往事销沈形胜在，空教极目海天秋。
和耆寿民旧作城头望雪
作者：毓朗
朝代：清

冰海风来林谷响，雪大如轮小如掌。初惊老木著春花，继讶幽襟作秋爽。天低已疑宇宙隘，眼明陡觉庭院敞。更上城头望匡庐，浩渺光中失粒坱。欲寻奇趣无中边，那更穷幽问罔象。万弩钱塘潮上时，千里平沙日初晃。玉龙战罢云偶开，恍惚晶莹见颅颡。松林得雪已奇绝，城上吟诗气无两。茫茫银海坐危楼，波平不复劳双桨。不嫌觅句禁体物，生恐抽刀断马鞅。一时豪兴无古人，此日胸中余妙想。曲高和寡继者谁，缡褷舞鹤失圆吭。
庚子元旦
作者：毓朗
朝代：清

青帝昨日回未回，入间喜气动如雷。人知岁岁传元日，我喜融融苏旧荄。旭日渐生墙角草，东风行放树头梅。年来更觉天机活，转识浮生众妙该。
诗遂醒
作者：毓朗
朝代：清

太白睒睒星荧荧，一夜东风吹月上。我来寺里看梅花，不道蔷薇高一丈。
题侗将军西园
作者：毓朗
朝代：清

敛心玩泉石，缩眼察园林。野老无拘束，山泉有妙音。地偏尘世隔，树密屋庐深。霭霭夏山色，寻阶上素襟。
自挽联
作者：毓贤
朝代：清
体裁：联

臣死国，妻妾死臣，谁曰不宜，最堪悲老母九旬，娇女七龄，耄稚虽全，未免致伤慈孝治；我杀人，王公杀我，去复何憾，所自愧奉君廿载，历官三省，涓埃无补，空嗟有负圣明心。
挽张之洞联
作者：毕光祖
朝代：清
体裁：联

慈语袤公唐李揆；清名传世汉韦贤。
即事
作者：毕廷斌
朝代：清

山城木叶落萧萧，手爇松明夜漏迢。月色空庭看不尽，一瓢清酒读《离骚》。
舟夜行过太和黎明抵庐陵
作者：毕廷斌
朝代：清

日落晚风轻，濛濛水气横。天河垂夜水，渔火傍星明。照渚温峤癖，闻歌谢尚情。今宵乘贯月，缥缈十洲行。
忆梅和韵
作者：毕慧
朝代：清

记得孤山竹外阴，横斜水畔径深深。南枝梦断空明月，东阁诗成见素心。腊雪乍添新艳采，春风仍到故园林。冷香得句愁难和，合付金徽托远音。
青门柳枝词
作者：毕慧
朝代：清

风际游丝澹荡春，画桥低亚柳条新。流莺百啭清阴里，唤起芳郊拾翠人。晴波倒映漾柔蓝，最好风光三月三。羌管一声萦别恨，漫教吹彻望江南。不同桃李驻颜难，一色长条春未残。帘外子规啼不住，纷纷红雨倚栏看。榆荚争春春暗归，绿阴满径染苔衣。嫩烟酥雨年年事，莫趁东风作雪飞。
青门柳枝词·其一
作者：毕慧
朝代：清

风际游丝澹荡春，画桥低亚柳条新。流莺百啭清阴里，唤起芳郊拾翠人。
青门柳枝词·其三
作者：毕慧
朝代：清

不同桃李驻颜难，一色长条春未残。帘外子规啼不住，纷纷红雨倚栏看。
青门柳枝词·其二
作者：毕慧
朝代：清

晴波倒映漾柔蓝，最好风光三月三。羌管一声萦别恨，漫教吹彻望江南。
青门柳枝词·其四
作者：毕慧
朝代：清

榆荚争春春暗归，绿阴满径染苔衣。嫩烟酥雨年年事，莫趁东风作雪飞。
题黄鹤楼
作者：毕承缃
朝代：清
体裁：联

低望红水绕青山，向那东海流去；仰观白云送黄鹤，对着晴川飞来。
挽张之洞联
作者：毕昌言
朝代：清
体裁：联

荀扬经术、班马文章，儒林学海尊山斗；日毂亲扶、星枢独运，盛德元勋载鼎彝。
高阳台·题百蝶图
作者：毕景桓
朝代：清

翅软如绵，腰纤似玉，看他妩媚难禁。两两三三，飞来偷入花阴。香闺午倦抛书卷，把滕王、图画重寻。倚晴窗、搦管裁笺，点粉涂金。笑余亦有丹青癖，记曾描百蝶，未遇知音。欲觅芳踪，那堪梦杳青琳。葛衣又逐东风化，捲湘帘、闲煞金针。喜今朝，粉本携来，许我抚临。
严秀才冬友过访山园留宿画船坞论诗
作者：毕沅
朝代：清

妙眼观自在，斯秘何人启。由来万象态，萧然入隐几。传神阿堵中，屈指无数子。请看天籁声，皆从蘋末起。
余性爱琴某山人有旧藏古琴四其最佳者为赵松雪故物许自南中携赠诗以速之
作者：毕沅
朝代：清

古音不作古器亡，宝琴百衲无辉光。江关老屋风雨夕，七条瘦玉沦微茫。山人家住横云麓，一生消尽清闲福。明徽妙手发奇声，成连海上传仙曲。别鹤离鹍调不闻，雪弦寂寂网轻尘。前年挟策走京洛，相逢一一为吾陈。云是家藏琴有四，一有有元至正年间识。蛟唇蛇腹凤皇丝，背篆犹衔松雪字。中抱泠泠太古心，王孙秀邸寄愁深。凭添南渡沧桑感，弹彻西台恸哭音。琴是人非岁复月，浮云柳絮飘空阔。缣素流传半劫灰，五百年来剩此物。予爱琴德通琴声，点点寒星纤指横。若将焦尾遥相赠，便是中郎无限情。玉轸孤桐分一片，柳家双锁人难见。梅花淡月隔江南，莫负秋堂红石荐。
天庆宫观刘銮塑像
作者：毕沅
朝代：清

北方塑设技最工，阿泥哥与刘元同。惟銮成佛亦妙手，遗像尚留天庆宫。入门肃客两道士，启钥导我廊之东。三间配殿制轮奂，灵衣羽扇瞻仙容。有元及今五百载，黍离板荡一再逢。土偶岂有金石固，历劫不受兵燹攻。依然髹质独完好，岂非呵护邀神功。当年绝艺称秘监，岁月虽远精神通。道园别有《正奉记》，是銮非元宁相蒙。君不见《陵川集》语可证误，四贤祠内先有刘銮塑。
太白亭联
作者：毕沅
朝代：清
体裁：联

揽胜我长吟，碧落此时吹玉笛；学仙人渐老，白头何处觅金丹。
岳阳楼联
作者：毕沅
朝代：清
体裁：联

湘灵瑟，吕仙杯，坐揽云涛人宛在；子美诗，希文笔，笑题雪壁我重来。
灵岩山馆头门联
作者：毕沅
朝代：清
体裁：联

花草旧香溪，卜兆千年如待我；湖山新画障，卧游终古定何年。
登钟山放歌
作者：毕沅
朝代：清

黄金嬴政此处埋，双峰并峙高崔巍。蜿蜒如龙互起伏，未飞腾去需风雷。江城春来一夜雨，侵晓绿满三山街。我来赤足踏龙背，俯视诸嶂罗陪佁。天风浩浩声不息，万里吹我襟怀开。茫茫往事不可问，但见江水明灭云中来。当年蒋尉逐贼处，时露遗镞封莓苔。偏安割据俱已矣，酹酒往劝长星杯。遥忆南朝全盛日，金莲玉树供欢咍。君臣夜宴期尽醉，高烧爉泪红成堆。铜壶漏满梦未醒，海日光早升罘罳。千门万户落花里，管弦到处飘楼台。长江一旦铁锁落，石头又见降幡排。至今惟有旧时月，城下相送寒潮回。周？栖息地，故址生蒿莱。吏隐两寂寞，千载遗嘲诙。君看谢公何磊落，出处总系苍生怀。围棋赌墅若无事，谈笑已报除昏霾。儿辈成功安九鼎，登临丝竹常追陪。闲值枯禅论优劣，北山未抵东山才。
登钟山放歌
作者：毕沅
朝代：清
体裁：古风

黄金嬴政此处埋，双峰并峙高崔巍。蜿蜒如龙互起伏，未飞腾去需风雷。江城春来一夜雨，侵晓绿满三山街。我来赤足踏龙背，俯视诸嶂罗陪佁。天风浩浩声不息，万里吹我襟怀开。茫茫往事不可问，但见江水明灭云中来。当年蒋尉逐贼处，时露遗镞封莓苔。偏安割据俱已矣，酹酒往劝长星杯。遥忆南朝全盛日，金莲玉树供欢咍。君臣夜宴期尽醉，高烧爉泪红成堆。铜壶漏满梦未醒，海日光早升罘罳。千门万户落花里，管弦到处飘楼台。长江一旦铁锁落，石头又见降幡排。至今惟有旧时月，城下相送寒潮回。周�栖息地，故址生蒿莱。吏隐两寂寞，千载遗嘲诙。君看谢公何磊落，出处总系苍生怀。围棋赌墅若无事，谈笑已报除昏霾。儿辈成功安九鼎，登临丝竹常追陪。闲值枯禅论优劣，北山未抵东山才。
秋堂对弈歌为范处士西坪作
作者：毕沅
朝代：清

明轩洞豁筠帘遮，众宾环堵且勿哗。东西对垒建旗鼓，圜奁方局无参差。五岳不动四目动，破灰槁木形神悚。冥茫淬厉炼心兵，多算少算务持重。战国纵横术细论，车箱井栏旧谱存。日月九天黄亦道，风雨八阵死生门。初投数子绝跬步，中边错落星辰布。玉滋霞岛冷暖殊，手落纹楸后先互。俄焉两敌渐纷争，虚堂杀气宵腾腾。每于袖手旁观暇，如听金戈铁马声。暗伏明挑先冥索，出入神鬼煎精魄。九边飞角取远势，一著攻心乃上策。淮阴将兵信指挥，钜鹿破楚操神机。鏖战昆阳雷雨击，虎豹股栗屋瓦飞。鸟道偏师方折挫，余子纷纷尽袒左。忽讶奇兵天上来，当食不食全局破。虎斗龙争古战场，嬴颠刘蹶势靡常。到底输赢归小劫，烂柯人已阅沧桑。坐隐仙家藉养性，君今海内推棋圣。奇童争并邺侯称，常势真堪积薪竞。玄玉文犀照短檠，眼中成败最分明。夜半局终凉月上，满窗花影覆空枰。
自挽联
作者：毕沅
朝代：清
体裁：联

读书经世即真儒，遑问他一席名山，千秋竹简；学佛成仙皆幻相，终输我五湖明月，万树梅花。
衍圣公府大门联
作者：毕沅
朝代：清
体裁：联

恩纪金鱼，永镇东山棨戟；祥征玉燕，常绵北海簪缨。
许丈竹素枉顾心远堂瀹茗论诗且订城南看梅之约得句奉赠
作者：毕沅
朝代：清

踏遍东华十丈尘，投簪暂现宰官身。雄心任侠犹谈剑，老手登场擅斫轮。芳草情怀词一卷，梅花时节酒千巡。扶鸠直立烟霞骨，始信青莲有替人。
赠顾行人抱桐先生
作者：毕沅
朝代：清

精力平生尽典坟，眼中余子日纷纷。占星绝学推灵宪，解字真源衍《说文》。载酒花溪双屐雨，摊书松阁半床云。吟坛簪盍无同辈，每话前游感离群。
赤金峡道中作
作者：毕沅
朝代：清

王事程严敢惮劳，旅怀秋气两萧骚。官邮出塞逢迎少，戍堠缘冈结构牢。风挟塞沙尤觉烈，日来空碛不能高。声灵震叠天山外，绝徼弓檠尽自韬。群孤天迥雁声哀，木脱亭皋驿路开。秋草绿销盘马地，夕阳红上晾鹰台。漫言壮士遐荒戍，剩有儒生绝塞来。何代战场堪惨目，冷风吹散髑髅灰。添尽征衣总怯凉，草根亭午尚凝霜。毡庐星散千堆白，羽骑尘飞一道黄。偏是空林无鸟雀，每经平阪见牛羊。明晨已出阳关路，却梦承欢在故乡。行路艰辛叹未曾，岭崇碛回步淩兢。烘衣雪驿宵吹火，饮马沙泉晓凿冰。残角鸣驼遥应和，断蓬饥隼互飞腾。不知驰抵西陲路，尚隔云山几万层。
赤金峡道中作·其一
作者：毕沅
朝代：清

王事程严敢惮劳，旅怀秋气两萧骚。官邮出塞逢迎少，戍堠缘冈结构牢。风挟塞沙尤觉烈，日来空碛不能高。声灵震叠天山外，绝徼弓檠尽自韬。
赤金峡道中作·其三
作者：毕沅
朝代：清

添尽征衣总怯凉，草根亭午尚凝霜。毡庐星散千堆白，羽骑尘飞一道黄。偏是空林无鸟雀，每经平阪见牛羊。明晨已出阳关路，却梦承欢在故乡。
赤金峡道中作·其二
作者：毕沅
朝代：清

群孤天迥雁声哀，木脱亭皋驿路开。秋草绿销盘马地，夕阳红上晾鹰台。漫言壮士遐荒戍，剩有儒生绝塞来。何代战场堪惨目，冷风吹散髑髅灰。
赤金峡道中作·其四
作者：毕沅
朝代：清

行路艰辛叹未曾，岭崇碛回步淩兢。烘衣雪驿宵吹火，饮马沙泉晓凿冰。残角鸣驼遥应和，断蓬饥隼互飞腾。不知驰抵西陲路，尚隔云山几万层。
过穹窿道院
作者：毕沅
朝代：清

讨春远过神仙宅，石级盘空蹑白云。松院鹤归棋未散，花坛月上磬初闻。巡廊遍读尘墙句，剔藓闲看石碣文。尚有山阴刘道士，乞书遗教饷鹅群。
送王梦楼同年出守临安
作者：毕沅
朝代：清

滇云驱五马，控制及雕题。壮士歌《黄鹄》，才人赋《碧鸡》。心依珠斗北，梦杳玉河西。影事随鸿爪，轻痕印雪泥。少住终何益，分襟倍黯然。鼎占折足象，花断并头缘。词社彫颜色，欢场寂管弦。登楼慵怅望，人远夜郎天。惜别翻愁聚，重逢在几年。兰交风谊重，杏籍姓名传。徵逐人三五，分携路八千。升庵遗韵在，花髻说前贤。丽藻争春发，优昙香影分。苍山屏石画，洱海墨池云。奉佛生前慧，工书海外闻。花前及酒后，事事总思君。
送王梦楼同年出守临安·其一
作者：毕沅
朝代：清

滇云驱五马，控制及雕题。壮士歌《黄鹄》，才人赋《碧鸡》。心依珠斗北，梦杳玉河西。影事随鸿爪，轻痕印雪泥。
送王梦楼同年出守临安·其三
作者：毕沅
朝代：清

惜别翻愁聚，重逢在几年。兰交风谊重，杏籍姓名传。徵逐人三五，分携路八千。升庵遗韵在，花髻说前贤。
送王梦楼同年出守临安·其二
作者：毕沅
朝代：清

少住终何益，分襟倍黯然。鼎占折足象，花断并头缘。词社彫颜色，欢场寂管弦。登楼慵怅望，人远夜郎天。
送王梦楼同年出守临安·其四
作者：毕沅
朝代：清

丽藻争春发，优昙香影分。苍山屏石画，洱海墨池云。奉佛生前慧，工书海外闻。花前及酒后，事事总思君。
题马和之十八应真卷后
作者：毕沅
朝代：清

冰绡幻出贝叶纹，南渡侍郎留手痕。庄严自在应真像，笔尖所到神变存。境幽林茂果何处，无乃舍卫给孤园。两两迦陵相对立，半天红射扶桑暾。一人左右手作印，蒲团跏趺依修樠。寂默身披安陀会，万年一念忘劳烦。一人咒钵两龙出，九霄蚴蟉相腾翻。四人旁观齐仰首，喜者失笑惊者奔。桥外小亭映深竹，中有一人白佛言。五禅九定十回向，似将各一疏真源。昆仑侍儿捧香篆，羯布罗气何氤氲。花间石榻绿熊褥，一人熟睡无朝昏。津梁若疲岂神定，何以滋茂精进根。一人入定等枯木，旁有怪立头如鼋。胸除诸魔久调服，作此伎俩徒殷殷。一人持经默自课，庞眉权颊清而敦。至人不染文字相，三途八难具堪焚。阿输迦下三人坐，共观图卷相评论。六种震动证神力，普示阎浮解脱门。侍儿旁持钵塞莫，心有所悟手自扪。一人右肩独偏袒，手振锡杖涌慈云。八万四千母陀臂，遍与一切接引恩。两人跣足对戏水，水流赴石声潺湲。惊涛不敢近衣角，化作万道明珠喷。有时捉出水底月，将来贮向琉璃盆。献珠龙女凌波立，飘飘委佩从风掀。云鬟雾鬓态绰约，翩然抗手如鸾骞。一人棱棱瘦露骨，猛虎弭耳身旁蹲。情与无情俱已泯，异物可抚同家豚。昔人作此岂无故，迷途苦海多愁怨。特开生面留宇宙，凭仗佛力为牵援。若云诸相本无相，髻成德安胸卐文。现出檐葡色世界，是空是色谁能分。沈檀匣盛锦褾裹，宝珠缨鬘垂缤纷。六时忏悔菩提记，清磬红镫礼世尊。
鹫峰寺观旃檀佛像作
作者：毕沅
朝代：清

幽州古招提，只瞻慧日相。几经龙汉劫，依然尚无恙。似现不坏身，来诠秘密藏。千花拥云龛，九龙盘玉帐。容光若雪海，晃朗不能望。闻昔目犍连，运神摄巧匠。三返忉利天，审谛始营创。坎坎伐檀声，人天悉和畅。相具三十二，庄严绝依傍。仗兹接引手，拯溺迷津上。皓月临太空，万川皆一状。视为身外身，所见即孟浪。文殊本无二，焉用辨真妄。试参光明经，一空生灭障。八难暨三途，种种可尊尚。我拟谢尘羁，初地早回向。买取鹅溪绢，绘此胜鬘样。石堂梅万株，香火长供养。非徒烦恼除，兼得寿无量。海山潮音中，松云一鹤放。
黄鹤楼铭并序
作者：毕沅
朝代：清
体裁：四言诗

海有神山，河惟底柱。巨灵爰辟，列仙攸处。乐哉斯邱，层城之巅。上标崇观，下俯大川。柱天不倾，障江欲回。山增比岳，水激成雷。都会是程，蛮荆斯控。光映鸟帑，势吞云梦。四野底平，八窗洞属。登若冯虚，望惟极目。朱衣行水，毛人堕城。梦有先兆，神或不经。大别西踞，樊口东趋。神禹明德，黄武伯图。川逝无停，人往不作。我纪兹游，思同民乐。
严州
作者：毕海珖
朝代：清

天涯游子去匆匆，一夜轻舟趁晓风。江入桐庐山四束，橘花深处雨濛濛。
清明山游
作者：毕海珖
朝代：清

路折村桥一径赊，绿杨轻飏酒帘斜。暖风细雨催寒食，开遍青山郁李花。
穆陵关
作者：毕海珖
朝代：清

贳酒旗亭怆旅颜，萧萧人过穆陵关。沙明不辨东西路，雨霁才分远近山。红叶有声秋渐老，白云无恙客应还。常将几点离人泪，洒向西风落照间。
村居
作者：毕著
朝代：清

席门闲傍水之涯，夫婿安贫不作家。明日断炊何暇问，且携鸦嘴种梅花。
纪事
作者：毕著
朝代：清

吾父矢报国，战死于蓟丘。父马为贼乘，父尸为贼收。父雠不能报，有愧秦女休。乘贼不及防，夜进千貔貅。杀贼血漉漉，手握雠人头。贼众自相杀，尸横满坑沟。父体舆榇归，薄葬荒山陬。相期智勇士，慨焉赋同仇。蛾贼一扫清，国家固金瓯。
挽太亲母联
作者：毕观漳
朝代：清
体裁：联

末戚托松萝，五百里遥羡坤型，子作郎官，孙成进士；高风迈桓孟，九十载足风懿德，年登上寿，诰博殊荣。
和其年即事原韵
作者：毕际有
朝代：清

镫下幽窗读《楚辞》，忽惊秋鹘纵绦丝。竹炉声寂鹦哥语，正是檀槽半咽时。
秋夕
作者：毕际有
朝代：清

隔户度轻砧，空阶鸣络纬。此处少梧桐，不知落叶未。
重九前五日西园小饮
作者：毕际有
朝代：清

漫道重阳期尚赊，东篱黄菊已先花。檐前秋满云笼月，天外星寒客泛槎。高会况逢鸿雁到，豪吟直欲斗牛斜。池亭镫火环如昼，疏柳幽篁醉孟嘉。
峡中吟
作者：毛一聪
朝代：清
体裁：五言律诗

好友形骸外，剧谈肺腑中。江山同逆旅，天地一樊龙。有我皆为累，因人不算穷。君平卜四近，细问定行踪。
武昌
作者：毛世楷
朝代：清

百战江山一水萍，武昌宫阙旧亭亭。枝梧蜀汉争持角，控制东南欲建瓴。未定中原安枕席，底思建业厌鱼鲭。只今铁锁销沉后，浪打寒潮入穴青。
秋日感怀
作者：毛世楷
朝代：清

秋夜焚香醮玉真，秋河靥靥动星辰。人间何处投金濑，天上徒闻析木津。同学少年悲杜甫，美人迟暮感灵均。青天碧海吾无悔，且泛南溪采白蘋。
挽彭玉麟联
作者：毛俊臣
朝代：清
体裁：联

身系天下安危者卅余年，忘怀荣利，尽瘁驰驱，誓将手殪楼兰，青史奇勋昭海宇；功在长江溯洄间一万里，草木威名，湖山题咏，此际星乘箕尾，白头弟子泣春风。
挽曾国藩联
作者：毛俊臣
朝代：清
体裁：联

功德在人间，实至名归，相业千秋怀太傅；英灵返天上，山颓木坏，心香一瓣吊乡贤。
挽曾纪泽联
作者：毛俊臣
朝代：清
体裁：联

万里乘槎，博望功名流绝域；九原赍志，希文心事在当年。
七夕
作者：毛先舒
朝代：清
体裁：五言律诗

今夕是何夕，碧云沧海端。月华如梦醒，秋色到烟寒。帝女量河水，宫人裂扇纨。愁心满空碧，只倚玉阑干。
吴宫词
作者：毛先舒
朝代：清
体裁：七言绝句

苏台月冷夜乌栖，饮罢吴王醉似泥。别有深恩酬不得，向君歌舞背君啼。
孔北海融述志
作者：毛先舒
朝代：清
体裁：古风

炎炎当路客，奕奕朱门开。雄鸡无三号，冠盖纷沓来。志士大所营，漂漂穷无依。结根在累世，安能灼馀辉。历观古俊民，功成道何微。子牙尚阴谋，管仲器小哉！人生履国步，周道自我夷。猛虎扼其项，何况狐与狸。此身勤君父，安得慕荑齐。曲士矜一节，度外宁所希。宁为白玉碎，不为长伏雌。
宿韬光望海日
作者：毛先舒
朝代：清
体裁：古风

龙宫鹫岭天下奇，韬光更上升云梯。苍穹仿佛欲摩顶，石气濛濛拂衣冷。山僧邀我山中宿，乘兴扶筇踏岩谷。便因晞发卧峰头，俯听檐铃和风竹。夜深月没静群籁，隔树明河似萦带。须臾微红乍起灭，曈昽正出扶桑外。天浮海潏见俄顷，不觉此身驻西岭。谁持青镜写燕支，闪烁团圞无定影。沧波一半吹紫涛，良久不见东方高。凌风欲去更惆怅，天水茫茫两摇漾。绀殿红楼黯欲开，下方始听鸡三唱。
江城子
作者：毛先舒
朝代：清
体裁：词

暮江烟外是高楼，卷帘钩，望吴洲。远水遥峰，相对两悠悠。沧海月明都换泪，还道是，不曾愁。
祁奕远至钱塘
作者：毛先舒
朝代：清
体裁：七言律诗

一水中分越岸沙，春鸿消息路偏赊。别来何处搴芳杜，相见依然感鬓华。阮籍垆边堪避世，王尼车上便为家。对君却掩三年泪，苦竹城头起暮笳。
秋色
作者：毛先舒
朝代：清
体裁：五言律诗

秋色满吴岭，登高四望同。断虹垂木末，残雨过江东。细草还留碧，寒花也自红。昔人高卧处，应在白云中。
裁衣曲
作者：毛先舒
朝代：清
体裁：古风

剪征衣，亲手作。君身长短何须度，肥瘦定然不如昨。新衣为君裁，旧泪为君落，还将铜斗细熨灼。莫使衣上沾猩红，君见泪痕不肯著。
桐庐晓发
作者：毛升芳
朝代：清

烟雨桐江放棹迟，万家云树晓参差。荒城早市喧归梦，梵阁残钟动远思。两岸青山伍相庙，一帆白水子陵祠。啼鹃似惜行人去，凄切深林不自知。
春日
作者：毛启凤
朝代：清

梅梢月上影重重，春暖贪眠意更慵。倚枕不知天渐晓，忽闻山寺数声钟。
留别戴明府遂堂年伯
作者：毛嘉模
朝代：清

明月照庭树，落叶盈阶墀。絮语两无已，深情满离卮。人生苦行役，聚散无常期。君操如松柏，我情如菟丝。此意良不朽，终当附高枝。鸡鸣催晓梦，明发悲天涯。感君缠绵意，报之以驱驰。
再过衡山县
作者：毛国翰
朝代：清

衡山小郭对风汀，客子扁舟复此经。岳顶断云归海徼，天边残照落郊坰。苍茫野色横江暝，萧瑟秋声隔树听。垂老欲寻王十八，芙蓉何处采曾青。
吾与故人蕲水陈子秋舫别几三十年而陈子没又十余年矣予至武昌江路匪遥未得一访其故居怅然有作
作者：毛国翰
朝代：清

故人零落几经秋，鄂渚停舟忆旧游。江水尚随春恨满，为流残泪到黄州。
宝华兰若题壁
作者：毛国翰
朝代：清

古寺翠微里，风铃春殿间。轻阴疑照水，薄雾欲藏山。溪鸟通禅意，林花驻客颜。忽惊尘世梦，钟磬响云间。
寄李寄亭丈
作者：毛国翰
朝代：清

钟阿蹑屩如何点，藤笈藏经忆沈郎。平世岂无真隐士，深山犹有旧书堂。肯将著作随时俗，独向风尘老醉乡。白发黄冠仍健在，几时相访绿萝庄。角里先生读道经，终年习静旧岩扃。天浮空翠水陂绿，门对寒光风嶂青。蓬户独留求仲径，野人多识子云亭。筦山萝薜遥相忆，春雨濛濛摇洞庭。
寄李寄亭丈·其一
作者：毛国翰
朝代：清

钟阿蹑屩如何点，藤笈藏经忆沈郎。平世岂无真隐士，深山犹有旧书堂。肯将著作随时俗，独向风尘老醉乡。白发黄冠仍健在，几时相访绿萝庄。
寄李寄亭丈·其二
作者：毛国翰
朝代：清
体裁：七言律诗

甪里先生读道经，终年习静旧岩扃。天浮空翠水陂绿，门对寒光风嶂青。蓬户独留求仲径，野人多识子云亭。筦山萝薜遥相忆，春雨濛濛摇洞庭。
寄李寄亭丈·其二
作者：毛国翰
朝代：清

角里先生读道经，终年习静旧岩扃。天浮空翠水陂绿，门对寒光风嶂青。蓬户独留求仲径，野人多识子云亭。筦山萝薜遥相忆，春雨濛濛摇洞庭。
山行
作者：毛国翰
朝代：清

幽禽时复响，苔磴少人行。松径含风雨，秋山见性情。云根香紫石，林气长黄精。落叶飘无际，清砧何处声。
归舟
作者：毛国翰
朝代：清

归梦经行处，扁舟浩渺间。危樯过鸟疾，秋水近人间。野树时藏寺，晴云不在山。到家应后雁，枫叶想成斑。
归草堂
作者：毛国翰
朝代：清

羁人怀乡土，关塞千里违。及兹见家门，尚疑魂梦归。儿女出门迎，言笑牵我衣。我行岂不久，再及霜雪飞。入室叙悲欢，盘餐慰我饥。恐伤行客心，有泪不敢挥。极知艰虞意，默视瘠与肥。皎皎明月光，夜深鉴我帏。昔出有完裾，今还失所依。凄然顾庭户，岁晏无春晖。慈山习先隐，游钓安可忘。门前采樵路，今昔同雪霜。腰斧想所历，苍苔仍石床。西风吹蟠木，恻怛中情伤。孤生易为感，此心焉得将。仰视日月驰，天高恨茫茫。闾门久寂寞，墓地空荒凉。骨肉况多乖，生死各一方。徘徊念故土，涕湿尘沙黄。平生峥嵘志，垂老对家乡。
归草堂·其一
作者：毛国翰
朝代：清

羁人怀乡土，关塞千里违。及兹见家门，尚疑魂梦归。儿女出门迎，言笑牵我衣。我行岂不久，再及霜雪飞。入室叙悲欢，盘餐慰我饥。恐伤行客心，有泪不敢挥。极知艰虞意，默视瘠与肥。皎皎明月光，夜深鉴我帏。昔出有完裾，今还失所依。凄然顾庭户，岁晏无春晖。
归草堂·其二
作者：毛国翰
朝代：清

慈山习先隐，游钓安可忘。门前采樵路，今昔同雪霜。腰斧想所历，苍苔仍石床。西风吹蟠木，恻怛中情伤。孤生易为感，此心焉得将。仰视日月驰，天高恨茫茫。闾门久寂寞，墓地空荒凉。骨肉况多乖，生死各一方。徘徊念故土，涕湿尘沙黄。平生峥嵘志，垂老对家乡。
文衡山万卷书楼图为张晴崖大令作
作者：毛国翰
朝代：清

白藤织笈枵腹守，馋眼无缘照蝌蚪。垂涎胄子对书楼，大笑丹青空复有。如闻琅简出海雾，不许人间借瓻酒。楼上荒荒临水天，楼下嶓嶓长槐柳。三百年来无此作，入幮那识衡山叟。张公好古不知疲，嵬㞦枯云堆二酉。帝遣炎官摄秘籍，手掣金鞭雷电走。尺幅生绡完独存，西华浮空启户牖。祇觉虚无罗检绳，那知胸怀列渊薮。荟萃况归循吏传，湘间籍甚声名久。去岁夏旱湖南饥，禾枯往往填陇亩。贫士有书卖不得，万卷何曾换升斗。今年春耕种入地，幸集流亡鸠户口。看君昔日监门图，风迹还推凤楼手。即今墨绶照昭陵，讲学文翁俱不朽。
斋中夜坐有感
作者：毛国翰
朝代：清

高斋坐久星河转，永夜江城玉漏催。南极风声传鼓角，沧溟蜃气入楼台。事关干济休论数，时系安危始见才。横海艨艟何日下，腐儒搔首问河魁。
斋夜独吟
作者：毛国翰
朝代：清

种松南山麓，种竹南山椒。虚心荫劲直，相与成后凋。君子悲独行，冥心非所操。嘤嘤园中鸟，双飞集桑条。何况孤士心，得不思久要。园谷不可息，石泉不可淆。谁为亮此志，独夜成长谣。
旅馆
作者：毛国翰
朝代：清

西风吹雁渡江关，高阁梧桐露叶殷。为客独看秋尽月，还家多上梦中山。南浮路接苍梧外，北望云迷紫极间。献赋十年犹未遇，陆离长剑土花斑。
春日茶陵道中
作者：毛国翰
朝代：清

云阳山下雨初晴，南上高原见石城。山路无人花自发，竹林终日鹧鸪声。
游古唐寺
作者：毛国翰
朝代：清

孤峰标塔势，悬磴接禅扉。去鸟冲寒叶，归云拥落晖。泉飞深洞雨，苔染定僧衣。下界空回首，苍苍隐翠微。
登文昌阁
作者：毛国翰
朝代：清

沙黄雾碧拥楼台，孤客乘危倦眼开。吴蜀地形江口断，乾坤秋色雨边来。凯歌未报乌蛮捷，野哭犹增画角哀。西去风尘迷远望，请缨何日弃繻回。
积雨过读画龛访雯山丈不遇
作者：毛国翰
朝代：清

漏天压城云不破，朱门日午阍者卧。独来不见穷巷翁，高马达官门外过。堂上花鸟入烟雾，米囊尘生不得簸。苍波丈八起东壁，黄独多时空药锉。近闻开年无酒钱，谈诗说剑常满座。平生爱画更成癖，客退拈毫当清课。曼陀叶底闻离披，天女风前倚娿媠。不知徐黄谁伯仲，欲屈纪良列参佐。世人但逐流俗口，屏障得之若奇货。岂识通神静者心，直转乾坤入禅坐。我有鹅溪旧白绢，安得为写苍石大。漫天东风吹岳麓，绿浸潇湘不可唾。满城红紫照老眼，出门不畏春泥涴。看花久厌逐少年，料得羁怀已无奈。往者枞阳水一丈，小麦大麦无可磨。去年闻道渚田肥，大江南北已种播。江船可归买不得，色难腥膻常忍饿。榆荚如钱不疗贫，旁人叹息吾独贺。古来穷途天所吝，独使骅骝历坎坷。浮云富贵安在哉，贫士声华长不挫。江东归梦四千里，且要春光相遮逻。白头行步尚强健，寻春不借矮马䭾。他日到门看醉颜，一笑高歌我能和。
积雨过读画龛访雯山丈不遇
作者：毛国翰
朝代：清
体裁：古风

漏天压城云不破，朱门日午阍者卧。独来不见穷巷翁，高马达官门外过。堂上花鸟入烟雾，米囊尘生不得簸。苍波丈八起东壁，黄独多时空药锉。近闻开年无酒钱，谈诗说剑常满座。平生爱画更成癖，客退拈毫当清课。曼陀叶底闻离披，天女风前倚娿媠。不知徐黄谁伯仲，欲屈纪良列参佐。世人但逐流俗口，屏障得之若奇货。岂识通神静者心，直转乾坤入禅坐。我有鹅溪旧白绢，安得为写苍石大。漫天东风吹岳麓，绿浸潇湘不可唾。满城红紫照老眼，出门不畏春泥涴。看花久厌逐少年，料得羁怀已无奈。往者枞阳水一丈，小麦大麦无可磨。去年闻道渚田肥，大江南北已种播。江船可归买不得，色难腥膻常忍饿。榆荚如钱不疗贫，旁人叹息吾独贺。古来穷途天所吝，独使骅骝历坎坷。浮云富贵安在哉，贫士声华长不挫。江东归梦四千里，且要春光相遮逻。白头行步尚强健，寻春不借矮马驮。他日到门看醉颜，一笑高歌我能和。
野望
作者：毛国翰
朝代：清

盗贼仍蛮塞，山林自腐儒。眼随飞鸟倦，心共断云孤。寒尽鱼龙起，春回草木苏。感时怀济物，无术卧江湖。
除夕
作者：毛国翰
朝代：清

孤生易成感，所历多艰虞。况兹倦旅食，荏苒岁复除。冰雪寒更栗，江城清夜徂。有生古所嗟，譬若行远途。途远日渐短，营营何所须。江汉无回流，日夜鹜东趋。寒云翳丛薄，兰蕙亦荒芜。但励贞松操，焉知有菀枯。
雨中望湘山有怀旧游
作者：毛国翰
朝代：清

云气竟朝夕，野色连高树。雨晦山更深，苍然春欲暮。斋中眺西岭，郭门向山路。相望惟白烟，不见前溪路。忆我昔同袍，周旋惬情素。中牟政多暇，襄阳忝清顾。遂果云山约，冥搜豁幽趣。势殊愿易秉，事往境成故。滞迹东南久，去帆西北鹜。崇冈黯天陲，逝水连云注。长谣对清樽，离心不可度。何当风日佳，相期展幽步。
鹦鹉洲
作者：毛国翰
朝代：清

落帆登芳洲，日暮层阴生。江流何呜咽，悲风为之鸣。高才涉未流，胡乃违晦明。龙蛇与时化，道自尊其生。绝俗固非尚，安危鉴至精。孤凤见非时，不与鸷鹗争。君子道济世，死岂鸿毛轻。此时管幼安，皂帽辽东行。
鱼皮
作者：毛士钊
朝代：清

斑文浮点点，一片认鱼皮。冒鼓声鞺鞳，藏弓服陆离。蒸成鳞已脱，剔去骨无遗。至味都包裹，真堪佐酒卮。
鱼翅
作者：毛士钊
朝代：清

击浪排空后，游鳞鼓翼时。清风生两翅，至味出双鳍。剔作条条玉，镕成细细丝。芬芳浮鼎俎，燕饮乐咸宜。
一览台楹柱联
作者：毛大周
朝代：清
体裁：联

世间有石皆奴仆；天下无山可弟兄。
登北岳
作者：毛如瑜
朝代：清

恒岳嶙峋四望开，正逢春色气佳哉。风烟下瞰中原尽，形势遥从万里来。手接星辰依座近，身经虎豹扣关回。吾庐东岱登临旧，争长崔巍未易裁。
丑奴儿令·春闺
作者：毛媞
朝代：清

不知春色今如许，乱杀啼莺。酥雨浓晴。芳草茸茸隔夜生。琐窗深处无人见，别是幽清。此际心情。翻怪桃花照眼明。
临江仙
作者：毛媞
朝代：清

一病凄然愁到骨，满园秋色萧条。枝枝败叶带烟飘。虫声吟转苦，为甚不辞劳。随意起来随意睡，西风削处如刀。梦魂飞过段家桥。茫茫云共水，西子或相招。
如梦令·春冷
作者：毛媞
朝代：清

耐过一番春冷。闪杀数枝花影。日日懒朝妆，闲却银床金井。烟凝。烟凝。柳外睡莺初醒。
小春
作者：毛媞
朝代：清

小春人更倦，坐觉微寒侵。衰草已失绿，红梅缀疏林。沈水焚欲尽，薄酒还自斟。筒内韬细笔，壁间静瑶琴。古人于此时，凝神以正襟。谁知深闺里，亦惕坚冰心。
满江红·晓起
作者：毛媞
朝代：清

晓起梳头，尘满了、玉台明镜。试推窗，东风却比，西风还劲。乱树爱听黄鸟语，小园懒步红芳径。最堪怜、半好半残花，春如病。寒共暖，相为政。蜂与蝶，应争胜。只青青帝子，坐来端正。芳草也能迎淑气，丛兰别自成幽性。但小廊、一带曲阑干，闲堪凭。
秋夜
作者：毛媞
朝代：清

漏永银河影渐低，楼头明月又沈西。五更展转不成寐，四壁虫声几样啼。
西湖
作者：毛媞
朝代：清

十锦长塘十里开，遥看春草绿于苔。金鞍狭路争驰骤，画舫晴波自溯洄。日映柳梢莺百啭，风吹花气蝶双来。西湖西子曾相唤，拟酬芳魂酒一杯。
西湖
作者：毛媞
朝代：清
体裁：七言律诗

十锦长塘十里开，遥看春草绿于苔。金鞍狭路争驰骤，画舫晴波自溯洄。日映柳梢莺百啭，风吹花气蝶双来。西湖西子曾相唤，拟酹芳魂酒一杯。
雪
作者：毛媞
朝代：清

天涯一望茫茫白，积玉堆琼亘长陌。兴来何处子猷船，高卧谁家袁安宅。山中千树噪饥鸦，自扫冰鳞自煮茶。不怪满身寒起粟，只愁压折老梅花。
二鹦鹉
作者：毛师柱
朝代：清

绿襟缃翼赤栏东，双立双栖入画中。纵炫羽毛休见妒，为能言语却争工。堂前报客声相应，陇首思乡梦不同。枉自含愁频对舞，何须玉粒恋雕笼。
兵过
作者：毛师柱
朝代：清

宁夏三边要，防秋万里屯。营移千帐白，马饮一河浑。但觉旌麾静，真看节钺尊。军容同细柳，知不负君恩。
喜云间徐合素至自甘州幕府话旧有赠
作者：毛师柱
朝代：清

挟策携琴绝塞行，将军长揖重书生。题诗好遍云中戍，射猎应过雪外城。绿酒黄羊晨草檄，黑貂红烛夜谈兵。归来万里雄心在，莫惜离怀醉后倾。
方山阻风
作者：毛师柱
朝代：清

征帆早喜到江东，凝望乡关咫尺通。岂谓三朝又三暮，依然愁水复愁风。空馀山色烟波外，枉却秋光道路中。但得快哉旗脚转，更何分别问雌雄。
朱仙镇拜岳武穆王庙
作者：毛师柱
朝代：清

破竹真能复两京，十年功绩痛垂成。但知金币坚和议，忍使香盆聚哭声。手挽山河心未死，身骑箕尾气犹生。经过当日班师地，千古今人涕泪横。
舟中两梦亡妇诗以志感
作者：毛师柱
朝代：清

落月逢窗照水滨，音容疑假又疑真。境分生死伤心切，愁绕关河入梦频。酒醒乍惊身在客，泪残犹道汝为人。廿年旧事从头记，荆布相依最苦辛。
追感杜茶村先生
作者：毛师柱
朝代：清

一生心事向谁陈，道路皇皇老更贫。白发几人怀故苑，青山何地葬遗民！狂来自合歌衰凤，绝外犹堪纪获麟。名并少陵身客死，空馀书卷照千春。
偕同人散步
作者：毛序
朝代：清

残红委烟水，潭深渌更净。临流弄清泚，须眉淡相映。泠然洗我心，迥绝非人境。鯈鱼从容游，鸥鸟度明镜。物我两俱忘，不减濠梁兴。回首林丘间，闲房一声磬。
挽龚敬五
作者：毛序
朝代：清

执友惊沦逝，沾袍涕泫然。卑飞辞捷径，少别即重泉。灯暗匡衡壁，尘淹子敬毡。如君瑚琏器，何可使无年。天意原难问，龙蛇厄运过。青衫仍落魄，白发意如何？讲诵生徒散，丛残著述多。黄垆感存殁，回首邈山河。
挽龚敬五·其一
作者：毛序
朝代：清

执友惊沦逝，沾袍涕泫然。卑飞辞捷径，少别即重泉。灯暗匡衡壁，尘淹子敬毡。如君瑚琏器，何可使无年。
挽龚敬五·其二
作者：毛序
朝代：清

天意原难问，龙蛇厄运过。青衫仍落魄，白发意如何？讲诵生徒散，丛残著述多。黄垆感存殁，回首邈山河。
题离薋园画卷
作者：毛序
朝代：清

在昔嘉隆际，承平事粉饰。海内主文盟，王李两词伯。小美复继之，火攻势颇急。何人秉国成，烈焰正熏炙。盈室惟菉葹，兰茝遭掊击。骇机罹家难，归来避毒螫。园裁五亩余，环舍清流激。绘作《辋川图》，惨澹见笔墨。卷轴牛腰粗，纵横满篇什。迩来百余年，齿颊尚啧啧。张公黄门后，高爽世无敌。买断谢家山，犹存到公石。画图已散落，弃置等瓦砾。公独购之归，绨锦加閟惜。东风初解冻，春溪漾深碧。来继斜川游，酒酣话畴昔。晴窗展绢素，香古色微黑。风亭暨月榭，指示仍历历。醉眼重摩挲，瞪视三叹息。古人构名园，经营费金帛。凿池引潺湲，累石肖屴崱。一旦高台倾，荒废委丛棘。宁仅李与牛，后世供笑哑。兹园幸无恙，复作高人宅。桥边驻巾车，竹下岸冠帻。岂繄主人贤，亦恐无此客。后日傥重来，梅梢应放白。
风轮羽扇歌
作者：毛序
朝代：清

鹤翎皎洁修而丰，制成团扇虚含风。参差六翮形蒙茸，贯以铁轴轮辐同。下首郁屈如弯弓，风胡何年铸芙蓉，质理苍黑非铅铜。剑首一穴贯轴中，复有无弦焦尾桐。踞坐掣曳呼侍童，辘轳引绠机旋空。柔橹咿轧中徵宫，高堂飒然起蓬蓬。动如橐籥出不穷，四坐森爽心神融。病夫惮暑常怔忡，烛龙火伞交相攻。思驾飞车访赤松，琼楼玉宇无蕴隆。借君吹嘘凌颢穹，下视九万尘溟蒙。
挽何凌汉联
作者：毛式郇
朝代：清
体裁：联

累世簪毫，方期启沃酬恩，尚克同心作霖雨；数旬騑牡，岂意春明话别，不堪回首望停云。
寄衣曲
作者：毛张健
朝代：清

去年寄衣秋月明，络纬索索窗前鸣。今年寄衣风复雨，不识何时到边土。边城八月多早寒，清霜触体愁衣单。千丝万缕妾手制，中有珠泪焉能干。不愿功成垂竹帛，但愿全躯返乡国。
少年行
作者：毛张健
朝代：清

千金宝刀红玉弝，绣鞍蹴踏长楸下。扬鞭不避执金吾，横过禁园矜善射。自云生长金张门，意气雄豪那可论。小时便食天家粟，曾向长杨奉至尊。陇西老将七十战，绝域刭身空浩叹。羡君不识兜与鍪，褓中骨相当封侯。
贾客乐
作者：毛张健
朝代：清

布帆满幅高百尺，知是贾人远行役。贾人生小乐风波，不恋家中好田宅。瞿唐滟滪平地过，此行金钱十倍多。更促前程向江口，淮南米贵今如何？春闺少妇空房宿，听罢乌啼泪盈掬。
读书堂
作者：毛德琦
朝代：清

才高诚与命相妨，泥饮方知醉是乡。率土尽传供奉曲，匡山尚有读书堂。松元犹染宫袍湿，岩壑常沾翰墨香。回忆少陵头白句，蜀笺曾寄到浔阳。宛然群揖出风烟，五老相期太古前。岂易巢松留此地，何难吏隐卜他年。招来采石江头月，照彻匡庐山外天。更拟筑台祠大雅，黄金先铸李青莲。
读书堂·其一
作者：毛德琦
朝代：清
体裁：七言律诗

才高诚与命相妨，泥饮方知醉是乡。率土尽传供奉曲，匡山尚有读书堂。松元犹染宫袍湿，岩壑常沾翰墨香。回忆少陵头白句，蜀笺曾寄到浔阳。
读书堂·其二
作者：毛德琦
朝代：清
体裁：七言律诗

宛然群揖出风烟，五老相期太古前。岂易巢松留此地，何难吏隐卜他年。招来采石江头月，照彻匡庐山外天。更拟筑台祠大雅，黄金先铸李青莲。
己未春赴青沧减河届壕晚归
作者：毛振翧
朝代：清

元日匆匆赴古壕，荒营水没长蓬蒿。雪埋幽径人踪少，风起平沙雁影高。野老醉归村色晚，健儿猎罢马声号。独怜河畔惊春客，犹拂霜华染鬓毛。
过青邑怀金蒿亭明府
作者：毛振翧
朝代：清

故人长去我重游，驻马河桥感不休。枕上客寻前日梦，枝间鸟唤别时愁。西湖旧是吟诗地，南浦还馀载鹤舟。惆怅高风谁复共，富春烟水自千秋。
青县客寓度岁
作者：毛振翧
朝代：清

永安城外一逢春，自笑年年作旅人。沧海麻姑空有约，瀛洲仙客杳难亲。即看冻水冰花解，又见河桥柳黛新。老马途谙休叹息，曾闻天语重劳臣。
虞山绝顶茶
作者：毛晋
朝代：清
体裁：五言律诗

从来尘外物，每向静中生。味胜真堪惜，风高莫敢名。睡魔偏合破，羽翼自然成。七碗香盈颊，应知减酒情。
九日顾迂客雷阮徒招集吴山登高用昌黎人日城南登高韵
作者：毛正学
朝代：清

昨夜横山堂，柔翰频自弄。诸君各健举，独如蝇被冻。诗本吾家学，才尽迄无用。今朝吴山道，篮舆托后从。俄停陶岘舟，金尊呼客共。目瞩远近峰，一一迎而送。渔艇棹歌回，钓车卷断葑。落日浴平湖，水势兼天纵。急管杂繁弦，终宵亦倥偬。传语谢山灵，兹游不辞重。
叶已畦招集二弃草堂用昌黎醉赠张秘书韵
作者：毛正学
朝代：清

叶生我密戚，才名宿有闻。为儒号漫士，作吏称神君。十年卧丘壑，雅意在斯文。结庐横山畔，屋角饶烟云。芙蓉围清池，篱菊初舒芬。我来草堂上，邂逅沮溺群。促坐共传杯，丝竹鸣宵分。高踪媲猿鹤，正尔成一军。四筵歌既醉，起视各半醺。斜月在木末，清影微氤氲。聚会此时节，诸贤意何云。窃叹风雅途，俗学方纠纷。但知逐淫哇，不解谢膻荤。相将飏华袿，无复曳缟裙。笔端出细响，有若蝇与蚊。忍令芸薤臭，竟等兰茝薰。用是怀百忧，徘徊升大坟。诗教苦荒落，久矣待勤耘。谁者起任之，艺林当铭勋。吾党尚努力，乘兹日未曛。
万寿阁对月望岳
作者：毛澄
朝代：清

春月升首阳，照见希夷宅。清光满关中，不与大河隔。三峰吐灵气，缥缈越终夕。仙掌金风寒，凉露下流腋。谁倾东海水，洗此月上石。竹柏茎稀微，淡墨绘虚白。丹房发椒光，岩畔大星赤。短松如老翁，散发苍龙脊。仿佛玉女鬟，香云起盆坼。欲归顾我影，我影布瑶席。钟声忽飘堕，无人半天碧。
三月二十一夜南皮夫子招饮水际竹边亭
作者：毛澄
朝代：清

微风拂修竹，萧槭菰蒲声。宿鸭忽引吭，格磔水鸟鸣。恍然泊烟渚，欲濯沧浪缨。是时疏雨过，野凉亭外生。官事少得閒，坐定知三更。解衣挂竹枝，扫叶然瓶笙。楼阴浸水黑，镫影暗不明。酒香聚游鱼，闻语了弗惊。我生坠忧患，万事秋毫轻。不图尘堀中，触此江海情。一杯酹髯翁，来领夜气清。
东下
作者：毛澄
朝代：清

泥溪东下接涪溪，金距雄冠似斗鸡。山外白知江曲折，崖边红见寺高低。颂成槃木无新乐，烧后兵栏有战鼙。豺虎食人归不得，多言百舌漫鹃啼。
东坡楼醉歌·其一
作者：毛澄
朝代：清

淩云石壁连乌尤，金焦两点浮中流。恨无北固丹阳渡，亦是西南第一楼。
东坡楼醉歌·其二
作者：毛澄
朝代：清

狂歌醉倒楼头眠，江风吹醒骨欲仙。坡翁去后涪翁去，冷落江山八百年。
书近事
作者：毛澄
朝代：清

云汉昭回尾注天，漏天漏尽旱经年。妖虹吸水田都涸，老木生烟火自然。吏放早衙争野菜，人喧夜市卖山泉。干戈饿殍同枯骨，凄绝荒原古道边。
乱后经县门
作者：毛澄
朝代：清

背郭人烟少，春晴四望通。城垣芳草外，祠屋菜花中。归燕巢官树，妖狸穴佛宫。溪濠多白骨，洒泪向东风。
伏龙观壁画都江图
作者：毛澄
朝代：清

何处滩声来，座上屋瓦战。高堂三丈壁，晴天雪花溅。闸官走且顾，笼石促修堰。脉缕如医经，纵横细于线。老蛟裂山破，夜斗石犀烂。神牛腰白绶，折角江始宴。秦守当时心，倾心急民难。岂意身后名，遗容俨深殿。益都生齿富，千廪仅一爨。无公仰他食，米粒定珠算。商君铲沟洫，扫地尽更变。遗制剩一隅，天心未周遍。北望古中原，茫然川渎乱。西门与郑国，成功尚可见。膏腴十倍此，亩收钟有半。闭目秋云黄，污邪满畿甸。此地省转漕，岁蠲累千万。近输利已多，况复除水患。呜呼贾让死，乾坤浩瀰漫。千载山东西，儿生不识饭。得公三数辈，咄嗟何足辨。斜阳待不来，临风喟长叹。
偶出
作者：毛澄
朝代：清

崦内隐茅屋，隔篱闻药香。秋山独行路，落叶下寒塘。桕树已如雪，板桥微有霜。立看北来雁，风急不成行。
入关遇急雨走避山家题壁
作者：毛澄
朝代：清

入关地冷住人稀，破荐遮风板藉扉。爨叟爇云黄石灶，牧童冒雨紫棕衣。溪深松鼠行还止，羽湿山禽立不飞。想是群仙解迎客，故添竽籁泻珠玑。
利州皇泽寺
作者：毛澄
朝代：清

紫塞峰销四海清，莲花鹤监侍长生。若教身作唐天宝，应免青骡万里行。瑶光无事学三乘，寿邸何曾冀上升。毕竟仙家输佛力，乾陵犹得望昭陵。
利州皇泽寺·其一
作者：毛澄
朝代：清

紫塞峰销四海清，莲花鹤监侍长生。若教身作唐天宝，应免青骡万里行。
利州皇泽寺·其二
作者：毛澄
朝代：清

瑶光无事学三乘，寿邸何曾冀上升。毕竟仙家输佛力，乾陵犹得望昭陵。
古从军行
作者：毛澄
朝代：清

阴山吹笛大军行，铁甲冰霜落有声。西上胡沙天渐近，可怜月比故园明。
嘉州晚眺
作者：毛澄
朝代：清

锁院深深文学台，乌尤东望翠成堆。黄箄激箭花溪下，紫墨笼山井灶来。雨后峨眉钿笔扫，秋清佛脚镜奁开。旋螺细路芭蕉里，曾吐车茵卧绿台。
四时主祠望海
作者：毛澄
朝代：清

阿房宫殿久成灰，犹剩沧溟百尺台。立石可能天作柱，凭栏方信海如杯。烟云忽拥秦桥出，风雨愁移越冢来。杨仆楼船无一在，九重空想伏波才。
季澥专使回却寄
作者：毛澄
朝代：清

与尔当时事醉翁，岂知今日独飘蓬。柴关听雪三年后，石壁看云九月中。鱼洞水来山更绿，龟亭岚破菊初红。扁舟不得同游赏，肠断江楼一笛风。
宿剑门古县
作者：毛澄
朝代：清

晋代题铭剩藓斑，蜀门废县水潺潺。谯周计失非难守，钟会功成竟不还。黄叶树悬云外石，红衣人上雪中山。马蹄不管兴亡事，细雨梅花出剑关。
寄示两弟
作者：毛澄
朝代：清

回首郁姑台，岷峨亦壮哉。千夫跨云立，万马下天来。楼橹临江起，旌旗拂水开。乡关信灵杰，筹海想雄材。
山行
作者：毛澄
朝代：清

林梢石气午难开，路古人稀半是苔。铃语声声行不得，乱山寒雨马驮煤。
岂有
作者：毛澄
朝代：清

岂有淩烟画黑头，空馀清啸落沧洲。新苔石笋刳茶灶，慢火松枝挂帐钩。善养斗鸡如禦将，为骑生马忆封侯。而今短鬓西风冷，醉插黄花卧酒楼。
峨眉县
作者：毛澄
朝代：清

古槐夹道小邮亭，蜡树平田岁暮青。水色过清知雪化，土膏微冷带云腥。农分供石争山界，僧送春茶入县庭。只有中峨看不足，乍如眉影乍如屏。
崇宁道中
作者：毛澄
朝代：清

翠阜蜿蜒稻垄西，柴门芳草雨初齐。牧童枕笠卧看犊，村女持竿行逐鸡。盖井树阴凉可坐，出墙李熟落成蹊。斜阳画出关山路，古木蝉声瘦马嘶。
巴女词
作者：毛澄
朝代：清

填却瞿唐峡，郎船何处流。门前乌桕树，留著系郎舟。郎去遗红豆，巴山暖易生。妾留多夜雨，枕上怨无晴。
巴女词·其一
作者：毛澄
朝代：清

填却瞿唐峡，郎船何处流。门前乌桕树，留著系郎舟。
巴女词·其二
作者：毛澄
朝代：清

郎去遗红豆，巴山暖易生。妾留多夜雨，枕上怨无晴。
愁
作者：毛澄
朝代：清

乾坤未息战，廊庙尚论兵。赤子理难弃，黄图势必争。龙髯怀往事，虎口脱馀生。梦熟儿时景，依然旧太平。
戏占
作者：毛澄
朝代：清

九月渝州暖，繁花照眼新。巴江清似酒，渴杀锦城人。江城乌夜飞，江月泼罗衣。欲问瞿唐贾，琵琶数阿谁。
戏占·其一
作者：毛澄
朝代：清

九月渝州暖，繁花照眼新。巴江清似酒，渴杀锦城人。
戏占·其二
作者：毛澄
朝代：清

江城乌夜飞，江月泼罗衣。欲问瞿唐贾，琵琶数阿谁。
成都杂诗
作者：毛澄
朝代：清

芙蓉城上语流莺，金水桥边绿柳横。百二十坊明月夜，红楼何处不吹笙。垂柳毵毵送冷风，任家潭侧雨濛濛。画船日暮忘归去，只宿花溪别港中。青羊肆接碧鸡坊，一路笙歌十里香。柳外楼台花外舫，簟纹春水睡鸳鸯。桃花水暖溅红裙，山似春波浪似云。记得年年寒食雨，画船来上薛涛坟。重门深锁月西斜，一骑彭州报送花。唤起玉人残醉在，锦袍花底按琵琶。
成都杂诗·其一
作者：毛澄
朝代：清

芙蓉城上语流莺，金水桥边绿柳横。百二十坊明月夜，红楼何处不吹笙。
成都杂诗·其三
作者：毛澄
朝代：清

青羊肆接碧鸡坊，一路笙歌十里香。柳外楼台花外舫，簟纹春水睡鸳鸯。
成都杂诗·其二
作者：毛澄
朝代：清

垂柳毵毵送冷风，任家潭侧雨濛濛。画船日暮忘归去，只宿花溪别港中。
成都杂诗·其五
作者：毛澄
朝代：清

重门深锁月西斜，一骑彭州报送花。唤起玉人残醉在，锦袍花底按琵琶。
成都杂诗·其四
作者：毛澄
朝代：清

桃花水暖溅红裙，山似春波浪似云。记得年年寒食雨，画船来上薛涛坟。
扬州文汇阁四库全书残叶歌
作者：毛澄
朝代：清

纯皇郅治深宫闲，羽陵蠹简高于山。飞仙卷幔帐殿启，衮衣步坐开天颜。亲禦丹毫加点勘，漏箭将终月西暗。翻然藜火照人间，欲网珊瑚归铁缆。荒林破冢夜有光，东璧射地寒生芒。大开虎观购遗佚，九州岳牧皆奔忙。诸儒校纂目睛丧，直拓殿庭排缥缃。侍书内史跪进膳，玉觥满饫蒲萄浆。序录初成屡召见，跽聆褒贬提宏纲。字字曾过圣人手，每逢子午生天香。更怜禁禦人罕至，特贮行宫及山寺。此事古无今始闻，万手丛钞衍巾笥。老龙借读亦解嘲，五更攫取乘风涛。苍崖很石爪痕裂，琅函半惹腥涎胶。转眼邗沟烽火急，按籍徵名百亡十。金山楼阁烧成灰，西湖弃纸无人拾。一编乍展先呜咽，段段银光布纹涩。摩挲想见乾隆日，《崇文总目》那能及。墙隈短檠秋雨湿，空山回首飞云立。腐儒寒饿何能为，独抱残经草间泣。
摩诃池
作者：毛澄
朝代：清

十里烟光蘸绿波，楼台倒影入摩诃。蒲荒半掩游人艇，树密深藏宿鹭窠。白浪一篙春载酒，红窗四面夜闻歌。当时苑囿繁华尽，奈此凄清月色何。
新秋感兴十二首
作者：毛澄
朝代：清

木落桑乾万户砧，榆关残暑早寒侵。天连易水黄云合，地接长城白日阴。古寺残鸦忧国憾，高楼飞鸟望乡心。临风欲诵怀沙赋，泪眼逢秋恐不禁。午夜飞书报九阊，七闽淫潦海田荒。鲲身日落澎湖白，鹿耳天粘淡水黄。竹栅火明宵试矿，蕉棚硫熟远闻香。沧波尺寸金钱买，莫遣澶州作战场。朝汉台高一夜倾，黄湾浪打海云惊。花田涎涴蚝山湿，荔浦烟腥蜓户晴。珠母乘潮游近市，枫人过雨长秋城。大官空望暹罗米，五管疮痍万里情。牙旗双引海中天，列宿通宵向水悬。佛国鱼龙朝汉节，祆祠风雨记唐年。莓苔暑挂鲛人屋，玳瑁秋生贾客船。地下甘陈无问者，争传奉使得张骞。库叶西风海气腥，珠轩遗户詟威棱。参膏入水松花绿，木骨生翳石砮青。鸟下边城初散市，人稀孤障罢行亭。磨崖界字苍苔遍，瓯脱如今属北庭。丰貂文鼠满长安，朔漠时清气不寒。塞草秋生鸣镝静，蕃花春压拂庐乾。名王觱篥霜中语，公主琵琶月下弹。今日匈奴为汉守，丁零北望恐凋残。花门疏勒久逋逃，上相西征落节旄。宛马不闻肥苜蓿，番氓几见贡葡萄。天阴雪断交河树，风急沙翻瀚海涛。多少征人望乡处，碛西回首月轮高。西蕃宣谕拜王臣，藏卫今年耳目新。乌撤江源通两蜀，青唐驿路接三秦。属车传导昆仑晓，互市喧阗逻些春。圣代藩篱终恃险，雪山轻重问何人。地迥龙江瘴雾开，韝炉篝火万山摧。鳀人路自朱䳒出，鹙子经随白马来。谁遣狖夷供弩矢，已从骠国起楼台。天心自欲通中外，力士金牛只费材。蓟门烟树似西川，独立金台落照边。乡国微茫劳远梦，家书重叠报荒年。巴渝地埆翻盐井，夔峡滩高滞米船。郑侠流民如在眼，一鞭何日上青天。汉家宫阙暮云凝，人世茫茫感废兴。太液苍波飞水鹤，寝园红叶坐禅僧。佞臣谁为诛张禹，钩党今犹惜李膺。销尽寒山金碧影，夕阳零乱十三陵。征鸿南去饱经过，乱后人家在薜萝。寂寂芜城空有恨，潇潇水阁不闻歌。开元白发樽前少，建业青山海上多。欲趁秋风渡江去，苏台杨柳近如何。
新秋感兴十二首·其一
作者：毛澄
朝代：清

木落桑乾万户砧，榆关残暑早寒侵。天连易水黄云合，地接长城白日阴。古寺残鸦忧国憾，高楼飞鸟望乡心。临风欲诵怀沙赋，泪眼逢秋恐不禁。
新秋感兴十二首·其七
作者：毛澄
朝代：清

花门疏勒久逋逃，上相西征落节旄。宛马不闻肥苜蓿，番氓几见贡葡萄。天阴雪断交河树，风急沙翻瀚海涛。多少征人望乡处，碛西回首月轮高。
新秋感兴十二首·其三
作者：毛澄
朝代：清

朝汉台高一夜倾，黄湾浪打海云惊。花田涎涴蚝山湿，荔浦烟腥蜓户晴。珠母乘潮游近市，枫人过雨长秋城。大官空望暹罗米，五管疮痍万里情。
新秋感兴十二首·其九
作者：毛澄
朝代：清

地迥龙江瘴雾开，韝炉篝火万山摧。鳀人路自朱䳒出，鹙子经随白马来。谁遣狖夷供弩矢，已从骠国起楼台。天心自欲通中外，力士金牛只费材。
新秋感兴十二首·其二
作者：毛澄
朝代：清

午夜飞书报九阊，七闽淫潦海田荒。鲲身日落澎湖白，鹿耳天粘淡水黄。竹栅火明宵试矿，蕉棚硫熟远闻香。沧波尺寸金钱买，莫遣澶州作战场。
新秋感兴十二首·其五
作者：毛澄
朝代：清

库叶西风海气腥，珠轩遗户詟威棱。参膏入水松花绿，木骨生翳石砮青。鸟下边城初散市，人稀孤障罢行亭。磨崖界字苍苔遍，瓯脱如今属北庭。
新秋感兴十二首·其八
作者：毛澄
朝代：清

西蕃宣谕拜王臣，藏卫今年耳目新。乌撤江源通两蜀，青唐驿路接三秦。属车传导昆仑晓，互市喧阗逻些春。圣代藩篱终恃险，雪山轻重问何人。
新秋感兴十二首·其六
作者：毛澄
朝代：清

丰貂文鼠满长安，朔漠时清气不寒。塞草秋生鸣镝静，蕃花春压拂庐乾。名王觱篥霜中语，公主琵琶月下弹。今日匈奴为汉守，丁零北望恐凋残。
新秋感兴十二首·其十
作者：毛澄
朝代：清

蓟门烟树似西川，独立金台落照边。乡国微茫劳远梦，家书重叠报荒年。巴渝地埆翻盐井，夔峡滩高滞米船。郑侠流民如在眼，一鞭何日上青天。
新秋感兴十二首·其十一
作者：毛澄
朝代：清

汉家宫阙暮云凝，人世茫茫感废兴。太液苍波飞水鹤，寝园红叶坐禅僧。佞臣谁为诛张禹，钩党今犹惜李膺。销尽寒山金碧影，夕阳零乱十三陵。
新秋感兴十二首·其十二
作者：毛澄
朝代：清

征鸿南去饱经过，乱后人家在薜萝。寂寂芜城空有恨，潇潇水阁不闻歌。开元白发樽前少，建业青山海上多。欲趁秋风渡江去，苏台杨柳近如何。
新秋感兴十二首·其四
作者：毛澄
朝代：清

牙旗双引海中天，列宿通宵向水悬。佛国鱼龙朝汉节，祆祠风雨记唐年。莓苔暑挂鲛人屋，玳瑁秋生贾客船。地下甘陈无问者，争传奉使得张骞。
日观峰
作者：毛澄
朝代：清

封中玉暖日生烟，缥缈无双拄杖前。远翠数峰三岛出，空青一气九州圆。何当过海云如地，径欲乘风石作船。虮虱小臣头已白，夜坛枣脯学祈年。
春晚偶题
作者：毛澄
朝代：清

不识晨昏听寺钟，柴门一月绿钱封。墙边花落蜂声少，榻上尘多鸟迹重。沽酒误搀云化水，买山赢得雪堆松。道人约访餐霞客，家在峨眉第一峰。
晚行
作者：毛澄
朝代：清

路转平田白，临溪屡问津。远天低似水，暝树立如人。屐响知樵牧，烟花悦隐沦。从今鹿门去，应与德公邻。
晚行平羌江上
作者：毛澄
朝代：清

浅草平沙极目秋，回头步步看乌尤。沿山獠洞如方屋，拂水神龛似小舟。人去天边高过树，江从霜后酽于油。大峨渐近风逾冷，短笛巴歌尽是愁。
暮归
作者：毛澄
朝代：清

城西萧寺登高晚，瘦马驮秋入郭门。投刺牛心空有炙，当垆犊鼻久无裈。天阴欲访荆轲冢，月晦难招乐毅魂。醉解鱼肠酬酒价，市桥无语立黄昏。
有感
作者：毛澄
朝代：清

鬼哭西川十万家，天彭东望惨虫沙。赭衣密似经霜叶，红旆多于过雨花。草屋鸡栖煨橡栗，画堂凤炭醉琵琶。杜陵老去思严武，独倚江城立日斜。津吏牙樯百尺竿，连云战格鸟飞难。回天无复居青琐，斫地终愁探白丸。每忆血流思吕母，独怜羹烂学刘宽。东来剩有闲身乐，水色山光未入官。
有感·其一
作者：毛澄
朝代：清

鬼哭西川十万家，天彭东望惨虫沙。赭衣密似经霜叶，红旆多于过雨花。草屋鸡栖煨橡栗，画堂凤炭醉琵琶。杜陵老去思严武，独倚江城立日斜。
有感·其二
作者：毛澄
朝代：清

津吏牙樯百尺竿，连云战格鸟飞难。回天无复居青琐，斫地终愁探白丸。每忆血流思吕母，独怜羹烂学刘宽。东来剩有闲身乐，水色山光未入官。
望叙州
作者：毛澄
朝代：清

云开江转见戎州，故垒萧萧落日秋。一片青山旗影里，西风吹角吊黄楼。
杨用修故宅（在状元街，绛雪书堂犹存）
作者：毛澄
朝代：清

书堂空榜旧时题，教伎楼倾久阙梯。树绕假山藏石穴，水侵枯柳卧池堤。日斜每见居人祭，月暗如闻野鵩啼。白发逐臣天万里，永昌犹在夜郎西。
梦归
作者：毛澄
朝代：清

羽衣飞过大河流，下瞰陈仓旧酒楼。华岳空青钟半夜，剑门深碧月中秋。峡雪香散三千里，峨雪光寒四百州。鹤背何人坐吹笛，相逢笑语锦城头。
武担山
作者：毛澄
朝代：清

武陵寺废近千年，楼阁虚空锁碧天。石镜月明尘匣启，玉棺霜晓漆灯燃。巫云也自愁神女，锦水何须怨杜鹃。不见后来亡国恨，金牛换得蜀山川。
水关
作者：毛澄
朝代：清

哑哑水关乌白颈，一叶随波舞渔艇。临风喝问神扬扬，贾客书生本平等。闻说看山例无税，振衣起舞私自幸。只有羁愁税亦佳，关吏摇头偏不肯。未到夔巫双鬓斑，一重滩是一重关。蒲帆椎牛望白帝，瓜皮畏虎穿乌蛮。谁始抽厘饷军府，今日江淮念雷祖。闽粤海关多漏厄，梁益一隅亦何补。榷盐分卡纷如麻，青山缺处皆官衙。今年八辈入孙水，蜡虫利厚人无哗。蜀民好义自天性，但令涓滴归公家。君不见绿衣奴子面如玉，胡琴当关弹啄木。后房糊槅剪春罗，东浦花雕香出屋。烧兰翠釜驼峰熟，貂锦壁衣宵度曲。岂知忧乱杜陵翁，瑟缩津头肌起粟。离愁满载下吴天，端然自向南云哭。
江楼晚眺
作者：毛澄
朝代：清

洲渚纵横似水乡，江楼面面看斜阳。唤来小艇人争渡，飞入闲云鸟不忙。枫叶三叉红似火，芦花一壁白成墙。烟波远处桤林密，结个茅斋号读庄。
泊宜昌
作者：毛澄
朝代：清

江上荒城长绿苔，二千年事去难回。风前楚火兼星乱，云外巴船带月来。乡信更无寒雁寄，吟声空和暮猿哀。洛阳才子头今白，不到长沙意已灰。
渝州歌
作者：毛澄
朝代：清

渝州去成都，水程千四百。水大三日程，水小十三夕。半路胭脂河，流出猩红色。一夜到渝城，城边有粉穴。胭脂嫌太红，粉水嫌太白。君持二水归，盥作朝霞雪。海棠溪边人不知，莫寄成都濯锦儿。
渡海
作者：毛澄
朝代：清

夜上碣石门，青气如？悬。扬舲出浦口，沙草黄无边。䰝山望孤峤，歧海侵秋？。朱？烛锦汭，绿烟冒盐田。地高树犹见，{阝厓}隐波始圆。去鸟识辽水，落日知吴天。冶冰紫琼冷，阴火丹渠然。文螺化鹦鹉，彩蚌嫣蝉蜎。拾月恶溪咏，阻风春草篇。无为效安石，酣畅催言旋。舟轧水底天，笑指石上月。玉珧照珠池，？华被银阙。鹏骞四溟翻，鳌抃五岳没。纵任无远近，凭虚得超越。傥遂凌朱崖，何由炼金骨。甘英度西海，终童下南粤。壮游恐不遂，江晚蕙芳歇。峨眉归读书，青山未华发。
渡海·其一
作者：毛澄
朝代：清

夜上碣石门，青气如？悬。扬舲出浦口，沙草黄无边。䰝山望孤峤，歧海侵秋？。朱？烛锦汭，绿烟冒盐田。地高树犹见，{阝厓}隐波始圆。去鸟识辽水，落日知吴天。冶冰紫琼冷，阴火丹渠然。文螺化鹦鹉，彩蚌嫣蝉蜎。拾月恶溪咏，阻风春草篇。无为效安石，酣畅催言旋。
渡海·其一
作者：毛澄
朝代：清
体裁：古风

夜上碣石门，青气如�悬。扬舲出浦口，沙草黄无边。䰝山望孤峤，歧海侵秋�。朱�烛锦汭，绿烟冒盐田。地高树犹见，■隐波始圆。去鸟识辽水，落日知吴天。冶冰紫琼冷，阴火丹渠然。文螺化鹦鹉，彩蚌嫣蝉蜎。拾月恶溪咏，阻风春草篇。无为效安石，酣畅催言旋。
渡海·其三
作者：毛澄
朝代：清

舟轧水底天，笑指石上月。玉珧照珠池，？华被银阙。鹏骞四溟翻，鳌抃五岳没。纵任无远近，凭虚得超越。傥遂凌朱崖，何由炼金骨。甘英度西海，终童下南粤。壮游恐不遂，江晚蕙芳歇。峨眉归读书，青山未华发。
渡海·其三
作者：毛澄
朝代：清
体裁：古风

舟轧水底天，笑指石上月。玉珧照珠池，�华被银阙。鹏骞四溟翻，鳌抃五岳没。纵任无远近，凭虚得超越。傥遂凌朱崖，何由炼金骨。甘英度西海，终童下南粤。壮游恐不遂，江晚蕙芳歇。峨眉归读书，青山未华发。
渡海·其二
作者：毛澄
朝代：清

簸却蓬莱山，填取碧圆海。玉沙清浅流，种桑应好在。传闻祖洲上，琼田收十倍。菰苗如翠眉，旭露发红彩。褰裳不肯去，祖龙老应悔。苍苔鞭石桥，沈波卧千载。白日那可驻，青春向谁买。壶顶芝正肥，迟回欲何待。
温泉
作者：毛澄
朝代：清

沁红三十六鸳鸯，石甃莲花出水香。春澡珠尘温玉液，冬围锦幄醉云浆。西风栈阁铃声咽，衰草宫门辇路长。鹦鹉不知亡国恨，唤人来试贵妃汤。
煎茶坪
作者：毛澄
朝代：清

陇阪从西下，连山涌巨波。一峰分井鬼，二水各江河。蜀栈孤云渺，秦川远树多。益门雄镇在，风雨拥雕戈。
独坐
作者：毛澄
朝代：清

野旷空营暗，山高画角哀。东南风色恶，深畏海氛来。
玩月
作者：毛澄
朝代：清

温风两岸草虫声，水调邻舟动客情。野泊梦惟江鸟见，春宵月似玉人明。愁多怕更移香国，诗好都缘住锦城。一卷楞严花下读，长年头上雪飞平。
登山
作者：毛澄
朝代：清

线路身常共影争，蹠穿流血石庚庚。熟眠虎履尾边过，层累人重头上行。铁楯风摇黄叶坠，木梯云滑碧苔生。回看落日数飞鸟，何处地中闻磬声。
登峨眉
作者：毛澄
朝代：清

岷南土色赤，返照万峰濯。金焰出火出，槎丫歧鹿角。今夕尚在平，不寐听仙乐。山影墨头上，天倒压屋桷。推窗看西岭，林木远如幄。月落未落时，紫翠眩斑剥。三峨荡云海，波心一锥卓。光怪悸我魂，夜寒梦游岳。斜径出林薄，弯弓彀飞桥。黑白二蛟舞，对戏千珠跳。风漪细皮皱，触首朱栏摇。迅雷转万壑，乱石鸣《箫韶》。楚狂洗耳听，五夜回松涛。凤兮作歌去，华严山月高。独行天门口，手掠太白脚。山下暝已深，山上日犹落。何时辟空境，凭虚造楼阁。俯视不见地，积气浩漠漠。人语烟中流，头上孰骑鹤。雾消瞰葱岭，青天插霜锷。昆仑伏槛外，墨浪尽东跃。兹游冠平生，论功策芒屩。振衣蹑金顶，扪天陷深碧。独寻黄帝炉，烂醉五色石。知与人境隔，今夕识何夕。夜半误打钟，惊落星满席。下床踏珠斗，拾得半规壁。梦中游化城，醒后了无迹。他日乘云来，谁此网乔舄。趋下大峨石，再过桫椤坪。来时险绝处，重到路欲平。风泉洒珠玉，就枕神魂清。孙翁古铜罐，量药手自烹。涧筱及崖杉，火发寒琴鸣。雷威披褐裘，雪中听松声。空山灭人迹，知君何处行。蓐食访九老，直入地底天。秉烛暗有声，策策霜叶燃。竹下见虎迹，苔上闻龙涎。白云涨幽谷，小语万窍传。老僧不识日，黑影坐一砖。琼户莫敢撞，或恐惊诸仙。阴河沧海通，何年撑铁船。鸡鸣化为石，洞口迷寒烟。石上看日落，赤盆烂诡晖。檐前抚冰柱，白玉大十围。著屐草际路，荷杖林中扉。露下鹊初警，月明僧正归。天风剪鲛绡，瀑挂织玉机。银汉水气凉，暑月侵我衣。想像凤鸾舞，鹅笙吹翠微。仙童化青鸟，飘然云际飞。澄碧古潭渺，落木号西崖。龙子三寸余，头角藏风雷。海水缩归钵，养此千岁孩。铁销南极垂，石扇中天开。琼楼十日出，花发金银台。玉女千余人，飘飖凌九垓。云璈辍灵响，贻我镂霞杯。蹑烟笑相语，汉武非仙才。
登峨眉·其一
作者：毛澄
朝代：清

岷南土色赤，返照万峰濯。金焰出火出，槎丫歧鹿角。今夕尚在平，不寐听仙乐。山影墨头上，天倒压屋桷。推窗看西岭，林木远如幄。月落未落时，紫翠眩斑剥。三峨荡云海，波心一锥卓。光怪悸我魂，夜寒梦游岳。
登峨眉·其一
作者：毛澄
朝代：清
体裁：古风

岷南土色赤，返照万峰濯。金焰出火出，槎桠歧鹿角。今夕尚在平，不寐听仙乐。山影墨头上，天倒压屋桷。推窗看西岭，林木远如幄。月落未落时，紫翠眩斑剥。三峨荡云海，波心一锥卓。光怪悸我魂，夜寒梦游岳。
登峨眉·其七
作者：毛澄
朝代：清

石上看日落，赤盆烂诡晖。檐前抚冰柱，白玉大十围。著屐草际路，荷杖林中扉。露下鹊初警，月明僧正归。天风剪鲛绡，瀑挂织玉机。银汉水气凉，暑月侵我衣。想像凤鸾舞，鹅笙吹翠微。仙童化青鸟，飘然云际飞。
登峨眉·其三
作者：毛澄
朝代：清

独行天门口，手掠太白脚。山下暝已深，山上日犹落。何时辟空境，凭虚造楼阁。俯视不见地，积气浩漠漠。人语烟中流，头上孰骑鹤。雾消瞰葱岭，青天插霜锷。昆仑伏槛外，墨浪尽东跃。兹游冠平生，论功策芒屩。
登峨眉·其二
作者：毛澄
朝代：清

斜径出林薄，弯弓彀飞桥。黑白二蛟舞，对戏千珠跳。风漪细皮皱，触首朱栏摇。迅雷转万壑，乱石鸣《箫韶》。楚狂洗耳听，五夜回松涛。凤兮作歌去，华严山月高。
登峨眉·其五
作者：毛澄
朝代：清

趋下大峨石，再过桫椤坪。来时险绝处，重到路欲平。风泉洒珠玉，就枕神魂清。孙翁古铜罐，量药手自烹。涧筱及崖杉，火发寒琴鸣。雷威披褐裘，雪中听松声。空山灭人迹，知君何处行。
登峨眉·其八
作者：毛澄
朝代：清

澄碧古潭渺，落木号西崖。龙子三寸余，头角藏风雷。海水缩归钵，养此千岁孩。铁销南极垂，石扇中天开。琼楼十日出，花发金银台。玉女千余人，飘飖凌九垓。云璈辍灵响，贻我镂霞杯。蹑烟笑相语，汉武非仙才。
登峨眉·其六
作者：毛澄
朝代：清

蓐食访九老，直入地底天。秉烛暗有声，策策霜叶燃。竹下见虎迹，苔上闻龙涎。白云涨幽谷，小语万窍传。老僧不识日，黑影坐一砖。琼户莫敢撞，或恐惊诸仙。阴河沧海通，何年撑铁船。鸡鸣化为石，洞口迷寒烟。
登峨眉·其四
作者：毛澄
朝代：清

振衣蹑金顶，扪天陷深碧。独寻黄帝炉，烂醉五色石。知与人境隔，今夕识何夕。夜半误打钟，惊落星满席。下床踏珠斗，拾得半规壁。梦中游化城，醒后了无迹。他日乘云来，谁此网乔舄。
登故蜀藩宫城
作者：毛澄
朝代：清

劫火馀灰冷，高城独至今。石龙蟠柱础，铁马卧壕林。锁断宵扉敞，壶乾夕漏沈。宫花寒少色，苑树夏多阴。井浊人犹汲，池乾客独寻。败墙残画影，流水古琴音。锄菜挥金印，犁荒得玉簪。殿基铜瓦在，辇道甃苔侵。春鬼思罗袜，秋鸳梦绣衾。珠香青冢瘗，烟雨翠楼深。不化苌宏血，哀啼杜宇心。苍茫兴废感，斜日几登临。
登舟
作者：毛澄
朝代：清

两岸青山绿树垂，南风一起去帆迟。舟人笑问行何事，自下戎泸摘荔枝。
益门镇
作者：毛澄
朝代：清

平章遗壁足悲风，回首乡关一线通。曲涧清磷残雪后，乱山明灭夕阳中。鸟啼古道陈仓暝，人下高原猎碣空。韩信鼓行诸葛退，莫将成败论英雄。
眉州
作者：毛澄
朝代：清

玻璃江上酒帘斜，江水鳞鳞皱绿纱。三日春阴三日雨，半城芳草半城花。祠堂地空宜裁荔，试院烟高正焙茶。拟欲卜邻来放鸭，平田修竹几人家。
石景山有感
作者：毛澄
朝代：清

昆明湖上晚烟苍，讲武当年此校场。霜叶高翻黄屋纛，雨莎平卧绿沈枪。蜺旌不复从天下，虎帐谁亲近日旁。六十年间秋草净，臂鹰老校晒斜阳。
砦居避兵杂诗
作者：毛澄
朝代：清

久赁樵人屋，时寻木客家。秋灯飞怪鸟，暑雪长奇花。井竭泉多石，田硗饭有沙。烧畬灰土下，蚯蚓大如蛇。江山寒雨冷，萧瑟不成春。豺虎昼当道，乌鸢饥啄人。军需城邑竭，贼火井闾贫。一饱非容易，长歌背负薪。冤气黑云横，苍茫七百城。营空中夜徙，垄废去年耕。抱珥天常晕，生毛日不明。秋风吹木叶，送作鼓鼙声。忽忽三春尽，凄凄百卉肥。云忙冲隼坠，风陡挟人飞。荷筱久忘世，灌园今息机。干戈昧生理，掘尽北山薇。
砦居避兵杂诗·其一
作者：毛澄
朝代：清

久赁樵人屋，时寻木客家。秋灯飞怪鸟，暑雪长奇花。井竭泉多石，田硗饭有沙。烧畬灰土下，蚯蚓大如蛇。
砦居避兵杂诗·其三
作者：毛澄
朝代：清

冤气黑云横，苍茫七百城。营空中夜徙，垄废去年耕。抱珥天常晕，生毛日不明。秋风吹木叶，送作鼓鼙声。
砦居避兵杂诗·其二
作者：毛澄
朝代：清

江山寒雨冷，萧瑟不成春。豺虎昼当道，乌鸢饥啄人。军需城邑竭，贼火井闾贫。一饱非容易，长歌背负薪。
砦居避兵杂诗·其四
作者：毛澄
朝代：清

忽忽三春尽，凄凄百卉肥。云忙冲隼坠，风陡挟人飞。荷筱久忘世，灌园今息机。干戈昧生理，掘尽北山薇。
离宫曲
作者：毛澄
朝代：清

丁当银蒜边风起，朔云压梦烟如水。素衣私祭月明中，年年七月焚黄纸。摇扇秋虫上罗袖，萤委花丛撒红豆。牡丹霜零海棠悴，鸾镜慵开墨蛾瘦。阶下唾痕碧成石，泪滴苔窠旧行迹。
秋夜
作者：毛澄
朝代：清

箨叶裁冠槲叶衣，采茶亭子树成围。水中星动叉鱼过，山下镫行射虎归。茅屋雨多苔藓活，石田土瘦药苗稀。乡园养拙成高尚，徙倚空庭看少微。
秋怀
作者：毛澄
朝代：清

中原戎马后，剑外独登楼。蜀道长多雨，骚人畏及秋。浮云百年梦，流水一生愁。何事青青草，无忧亦白头。
秋晚登浣溪楼
作者：毛澄
朝代：清

一洗街头百日尘，危楼飞起蜀江滨。霞拖水面缲红锦，月涌云心碾白银。村巷鸟衔残栗过，野塘鱼戏晚荷驯。卜邻万里桥西好，称此秋风落第身。
穆屯将歌
作者：毛澄
朝代：清

将军养士如养獒，发纵指嗾追烟䬞。鱼肠刷土松纹膏，白羽朱肉啼哀猱。石头城下跳重濠，黔西猛兽纷腾逃。红勒盘雕蕃锦袍，团花渍血铁不挠。凭轼大呼风怒号，竖发上指星生毛。腰间淡淡流秋涛，马蹄四举空中高。近不见人惟见刀，磨盾刮甲声嗷嘈。冤霜一夜零蓬蒿，旂常日月无勋劳。国士坐法缘连敖，符鸠哑哑悲云旄。陆剸犀兕水断鳌，兜鍪貂蝉荣汝曹。
穿盐井
作者：毛澄
朝代：清

穿盐井，千尺深。利锥钻石石迸火，邪许相呼千杵音。石尽火鸣油喷起，不息雨中然水底。一镫引作百十镫，筒盛脬封走千里。篾篓万个来江边，暑天雪花堆满船。那畏烟薰草木死，更愁卤下伤民田。只有盐商好意气，十年往往为高官。夜半地祗乘龟升紫府，遍体疮瘢与天语。海眼凿穿地肺裂，血液烧枯阳外吐。井星摇摇井络坼，鳌脊蜂窠孔难数。直恐深漏地下天，唤起娲皇不能补。帝闻颔首意无奈，第敕鹾家峻盐课，盐课重时穿井懦。井水日退课日增，灶户十家九家破！
竹根滩
作者：毛澄
朝代：清

短篙入手似长镵，八节滩头一字帆。江受石侵云半仄，沙经卤渗水微咸。舱中药草松潘雪，筏上苔衣瓦屋杉。如此山川转东去，峨嵋仙子太思凡。
筹边楼
作者：毛澄
朝代：清

西川节度筹边处，万里岩疆锁一楼。坐见金汤围剑阁，几闻玉斧划刀州。军行细路青天近，戍撤秋关黑水流。太息斯人无复再，干戈满眼不胜愁。
纱縠行
作者：毛澄
朝代：清

五更乌啼金井栏，画堂月落罗衣单。秃襟窄袖指瑟缩，机石似带银河寒。亳州松花江锦腻，蛟毫涩手冰绡乾。碧烟如纱摺蝉翼，络纬相怜对檠织。鬟溜钗倾时欠伸，停梭欲起倦无力。樱唇细唾红绒湿，珊枕幽啼窗曙色。深闺井井二十馀，为习轻纱嫁不得。昨日浣花行出城，城边江水玻璃清。玻璃江水多縠纹，縠纹自古熨不平。
舟中杂诗
作者：毛澄
朝代：清

人影绿波间，船头不肯闲。望云楼改岸，听雁树移山。野艇横津渡，寒花傍水关。红旗小楼艓，知自楚中还。晨光碧可怜，翠筱聚潭烟。白鸟窥渔饭，苍鹰立猎船。江寒云尚宿，波动日难圆。舟楫从漂泊，浮生又几年。
舟中杂诗·其一
作者：毛澄
朝代：清

人影绿波间，船头不肯闲。望云楼改岸，听雁树移山。野艇横津渡，寒花傍水关。红旗小楼艓，知自楚中还。
舟中杂诗·其二
作者：毛澄
朝代：清

晨光碧可怜，翠筱聚潭烟。白鸟窥渔饭，苍鹰立猎船。江寒云尚宿，波动日难圆。舟楫从漂泊，浮生又几年。
舟夜
作者：毛澄
朝代：清

绿鬓去骎骎，孤舟南极临。滩高挟风近，烛正入江深。缺月行山鬼，飞霜照水禽。彗长看渐短，喜慰厌兵心。
舟晓
作者：毛澄
朝代：清

孤舟寒雨泊荒城，风定滩低报远更。二十五声秋点尽，沙头人语未天明。
苍龙岭
作者：毛澄
朝代：清

削铁为城角四方，豸冠司寇立仙阊。嵯峨东井三尖白，曲折中原万里黄。一臂拿空云拂拂，孤身缘鬣海苍苍。秋来骑尔金天去，落雁峰头落夕阳。
苏祠新楼呈南皮夫子兼柬玉宾叔峤二君
作者：毛澄
朝代：清

眉州近城多小山，四围匝作碧玉环。一角微哆放江溜，翠铜古镜磨斑斑。南皮夫子今文伯，尤爱楼居岸轻帻。微澜瘦竹苏家宅，弹指华严涌百尺。褰裳高步鸣琤琮，津亭远鼓闻逢逢。墙竿乱矗只复双，堞外知是玻璃江。蟆颐树色泼浓绿，过江欲西来入窗。窗中有人散巾服，一卷文书映山绿。晨兴江气染画帘，夜静池光照乔木。冷泉判事咤稀有，似此衡文真绝俗。暇日招邀罗众宾，放眼浩荡郊原春。青神去鸟向三峡，白马炊烟连五津。江山如此不尽醉，不见披风台榭成灰尘。胡床坐啸发兴清，城隅落日晚雾横。斯须云破吐娟月，峨眉正与阑干平。银河斜注带檐挂，珠斗错杂和灯明。丽谯角动不言起，得句苍寒出新水。红船绿棹系堂侧，欲泛青蘋拾金鲤。百年草莽那能料，十日嬉娱聊复尔。未识昔时纱縠行，胜事曾否能如此。先生持节秋当归，贱子亦似飞鸿飞。当前好景且莫掷，后来痛饮知为谁。只恨杏花零落满阶尽，空听笛声幽怨邻家吹。径须唤起彭城守，共向楼头著羽衣。
苦兵叹
作者：毛澄
朝代：清

黄花战裙红抹巾，要刀暗啸青蛇鳞。闪闪大旗道旁立，白日街头横杀人。群入人家捉妇女，弹鸡射犬惊童竖。磨刀向颈谁敢拒，厉言而翁不赦汝。贼来犹可避一时，大军遍野将安之。哭诉辕门反遭棰，草间呕血狐鸣悲。日暮原头阵云黑，将军震掉无人色。两军相遇西山前，炮声雷碾秋空烟。劲弓猛箭剧风雨，不射贼酋空射天。阴谋蓄贼要恩赏，走马联翩来索饷。夜闻贼去胆忽雄，急蹑万骑追长风。荒村零户百家灭，乱砍民头归献功。
蜀王城
作者：毛澄
朝代：清

废城重访板桥边，吴苑于今尚铸钱。满阁落花红不在，绕墙流水绿依然。春风楼堞生荒草，秋雨宫门锁暮烟。王气销残人世改，冷云乔木自年年。
蜀笺
作者：毛澄
朝代：清

浣溪粉水流温香，玉女津西多纸坊。呼买尺半小学士，踏杆有声潭北庄。桤阴笼井按砧石，松风萧萧漾苔碧。溪边解玉镜面平，过砑琅玕片如席。胭脂涴手猩血渍，千棰彤霞冷金地。桃花粉养肉色红，腻理乌丝作涛字。鸲眼墨气浮松烟，鹦鹉传呼青背笺。浅矾铜绿古彝鼎，绫纹布纹虫鸟全。冉村玉冰纸骨薄，雪茧表光如厚钱。十色争誇谢家好，薛家小红尤可怜。枇杷巷后百番绚，五凤楼中真艳羡。风流雅制今翻新，印作佳人捧团扇。
西园引并序
作者：毛澄
朝代：清

桂宫流水渐台沈，青松夹道隐黄昏。野花啼鸟谈天宝，剩粉零缣画上林。武清遗迹又榛莽，禁禦犹存气萧爽。前湖镕镜照宫门，门前圣祖亲题榜。四围柳陌接菱塘，兴废龙潜有赐庄。六飞两世南巡后，平地安排作水乡。延陵诏写秦家式，海昌亦仿陈园则。尽占西湖十锦图，中使江南采鸂鶒。平滩浅石学湘山，舵楼晚似越中还。无屋不随山曲折，无山不在水中间。铜沟泻入高粱闸，玉乳流从趵突泉。远过秦地宜春苑，肯数吴王销夏湾。未烧以前有园后，篑士运斤不停手。遍览须教十日游，烹茶坐对灵和柳。白头阿监为我言，道光初元随至尊。是时天下久无事，鹰坊虎圈皆承恩。大内尊严乏水木，每来不怿出园门。园中四序多佳节，至尊最爱华林月。月下亲骑白凤凰，清歌挟弹花如雪。东西复道接长秋，雷殷车声走未休。烛天灯火湖山外，知是官家福海游。蓬壶万炬环孤岛，松栝千株系彩球。赤龙鳞甲随风动，宫娥荡桨银涛涌。步头扶上玉皇来，荷花满袖秋云重。文皇禦宇尤加意，自选传头串新戏。女史分笺纪岁华，奉诚弟子分番试。遥望瓜洲战垒寒，羽书日夜报长安。君王宵旰多愁思，抱尽琵琶不教弹。绣岭乌啼金屈戍，温汤人倚玉栏杆。圌参汁冷疗消渴，海荔瓤多罢晚餐。八里桥头鼙鼓起，惊断歌声落秋水。侵晓开门放内人，翠华已在边风里。汨罗不管金蟾锁，上阳骨葬青莲朵。回首阿房一片红，错认湖山旧镫火。谁念冰天七月凉，蕃河呜咽绕宫墙。似闻天语弥留际，犹问离宫一断肠。亲贤刻意权成败，议定先看敌兵退。奉使迎銮消息迟，列朝宸翰缘街卖。老妪筐中宋本书，牧童壁上元人画。莫问丛残贝叶经，牙签四库亦飘零。僧廊篆鼎蝌文绿，侩肆柴窑宝气青。明年返辔延洪祚，蒙恩遣向园中住。马埒蓬蒿一丈高，斜阳手拨常朝路。厮养眠庋玳瑁屏，灶丁爨砍沈檀树。康国猧儿海户收，交州鹦鹉关山去。朝朝暮暮总堪哀，铜辇秋衾梦不来。脂奁粉盒馀香土，宝册珠衣化劫灰。伤心最怕秋来夕，寂历虚尘幂瑶席。钟鼓迟迟出禁城，佩环隐隐来湖石。柏寝流萤熠熠黄，椒房鬼火荧荧碧。邃洞泥青蝙蝠窠，假山月黑狐狸迹。林间何物解吟诗，楼上无人似吹笛。老病缠绵傍晓啼，又到当年宴舞时。银屏椽烛高花下，正侍君王看水嬉。岂知池苑都非旧，鹢首摧残禦舟漏。手帕鲛绡揾泪珠，年深冰结成红豆。近来特旨兴工筑，楚南梁山括材木。大官虚费水衡钱，万户千门那能复。露台诏下万人呼，赵鬼徒能诵两都。中兴大业崇朝定，太液池头许钓鱼。广寒团殿愁仙跸，玉泉亭榭浮云失。游人莫上万寿山，只剩明湖晒寒日。曲江痛哭子美诗，连昌写憾微之词。逢君半日凄凉话，转忆人间万事非。伶元老去霜侵鬓，力士归来泪湿衣。西陵王气犹龙虎，独立宫门望落晖。
超然台独饮
作者：毛澄
朝代：清

我官于东不记岁，胸中蟠郁生之而。幸辞奔走得闲旷，如脱桎梏离鞭笞。入境喜见麦苗秀，春风先已苏疮痍。书声遍野讼牍少，天哀老拙真相宜。邞淇城郭好图画，门阑处处苏家诗。山堂怪石散民舍，西园马厩颓无遗。超然高台独无恙，海山万叠青须眉。厨传虽空似当日，亦有杞菊疗吾饥。况闻市舶百里外，吴莼越酱香流匙。鼠姑茧栗石首上，桃花红落银刀肥。沙中笔管岩下月，清腴不减西家施。先生旧云本为口，摸金校尉宁非痴。无毁无誉我所愿，不烹不封聊尔为。且学杜门饮美酒，醉后登台来读碑。
轩辕
作者：毛澄
朝代：清

轩辕宫殿玉山西，瑶水曾巡八马蹄。万国爻闾王会少，七雄裨海霸图低。从知斗蚌无生鹬，须识连鸡有骇犀。日入虞渊天所覆，不应空恃一丸泥。
过千秋
作者：毛澄
朝代：清

函关驿路过千家，荒草封门落日斜。啼鸟不知人去尽，春来犹管隔墙花。
遣愤四首
作者：毛澄
朝代：清

宗藩周召辟金汤，手捧乾坤奉禦床。创业夙闻盟带砺，专征今见误封疆。烽烟匝地清江浦，楼橹粘天黑水洋。一局残棋千载惜，虎门风雨恨苍茫。巍巍天半禁中楼，塞雁高飞过亦愁。贾谊岂无书作饵，袁安空有涕长流。旄星射牖三宫曙，海月随槎万里秋。传说君王自神武，时时含笑看吴钩。茫茫西北几交兵，那见沧溟跋浪鲸。直恨未曾填大海，可怜无益筑长城。戈船下濑涛声伏，炮石飞车地道平。万古中华无此祸，古人何事不迟生。极目萧条四海空，孤臣草莽泣秋风。十年刍秣军无用，百两金缯国已穷。赵社未墟由将帅，吴宫虽沼亦英雄。冰天尚有桥山泪，洒遍龙沙万木红。
遣愤四首·其一
作者：毛澄
朝代：清

宗藩周召辟金汤，手捧乾坤奉禦床。创业夙闻盟带砺，专征今见误封疆。烽烟匝地清江浦，楼橹粘天黑水洋。一局残棋千载惜，虎门风雨恨苍茫。
遣愤四首·其三
作者：毛澄
朝代：清

茫茫西北几交兵，那见沧溟跋浪鲸。直恨未曾填大海，可怜无益筑长城。戈船下濑涛声伏，炮石飞车地道平。万古中华无此祸，古人何事不迟生。
遣愤四首·其二
作者：毛澄
朝代：清

巍巍天半禁中楼，塞雁高飞过亦愁。贾谊岂无书作饵，袁安空有涕长流。旄星射牖三宫曙，海月随槎万里秋。传说君王自神武，时时含笑看吴钩。
遣愤四首·其四
作者：毛澄
朝代：清

极目萧条四海空，孤臣草莽泣秋风。十年刍秣军无用，百两金缯国已穷。赵社未墟由将帅，吴宫虽沼亦英雄。冰天尚有桥山泪，洒遍龙沙万木红。
遣闷
作者：毛澄
朝代：清

功名等是烂羊头，故李将军老不侯。挂得玉壶随马首，遇花临水即糟邱。丞相祠堂久寂寞，惠陵古柏今已非。黄四娘家亦荒草，骑马拗花肠断归。留客黄鹂亦有情，金衣劝酒太憨生。淡红香白去成阵，日暮雨漂花入城。
遣闷·其一
作者：毛澄
朝代：清

功名等是烂羊头，故李将军老不侯。挂得玉壶随马首，遇花临水即糟邱。
遣闷·其三
作者：毛澄
朝代：清

留客黄鹂亦有情，金衣劝酒太憨生。淡红香白去成阵，日暮雨漂花入城。
遣闷·其二
作者：毛澄
朝代：清

丞相祠堂久寂寞，惠陵古柏今已非。黄四娘家亦荒草，骑马拗花肠断归。
遥忆
作者：毛澄
朝代：清

六扇纱窗树影横，荼蘼花下月微明。蛙声聒暖池塘白，庭院沈沈欲二更。
郫县
作者：毛澄
朝代：清

绕郭林纡绿不分，筒香并舍竟无闻。江流似带金川雪，山势遥连瓦寺云。卖果园邻扬子宅，种瓜人守蜀王坟。鹅溪亭榭摧颓甚，耆旧雕残怅夕曛。
都门怀古
作者：毛澄
朝代：清

芦叶萍花映白沟，百年塘泺两朝秋。天长马放滹南碛，霜落乌啼代北州。衰草独寻磨剑石，凉云不散洗妆楼。珠冠只博梁园醉，兄弟烽烟万里愁。海上晴云射晚霞，燕台风雪洛阳花。三秋艮岳催移石，四月温汤敕进瓜。南渡有人先马迹，北归无雁过龙沙。钿车一样青城路，五国城荒是旧家。昌平山水剩寒藤，木脱千崖见石棱。当跸绿残烧后石，守陵红点雨中镫。花宫梵漏催银箭，椒殿星河落玉绳。夜冷琼华孤岛上，铜仙铅泪几行冰。翁仲秋苔衣只孙，枭鸣起辇峪黄昏。幔城此日荒银海，幄殿当时驻铁门。禦酒西风花尽落，清歌南内水犹浑。蟠龙贴地穹庐月，一舞天魔有泪痕。
都门怀古·其一
作者：毛澄
朝代：清

芦叶萍花映白沟，百年塘泺两朝秋。天长马放滹南碛，霜落乌啼代北州。衰草独寻磨剑石，凉云不散洗妆楼。珠冠只博梁园醉，兄弟烽烟万里愁。
都门怀古·其三
作者：毛澄
朝代：清

昌平山水剩寒藤，木脱千崖见石棱。当跸绿残烧后石，守陵红点雨中镫。花宫梵漏催银箭，椒殿星河落玉绳。夜冷琼华孤岛上，铜仙铅泪几行冰。
都门怀古·其二
作者：毛澄
朝代：清

海上晴云射晚霞，燕台风雪洛阳花。三秋艮岳催移石，四月温汤敕进瓜。南渡有人先马迹，北归无雁过龙沙。钿车一样青城路，五国城荒是旧家。
都门怀古·其四
作者：毛澄
朝代：清

翁仲秋苔衣只孙，枭鸣起辇峪黄昏。幔城此日荒银海，幄殿当时驻铁门。禦酒西风花尽落，清歌南内水犹浑。蟠龙贴地穹庐月，一舞天魔有泪痕。
重阳武昌登楼
作者：毛澄
朝代：清

黄鹤楼头作重九，吴山楚水空何有。万里中原掌上看，贾胡城郭摇杯酒。
锁江亭
作者：毛澄
朝代：清

锁江亭下石如铁，桕叶满街红胜血。一院苍苔晒病僧，江声夜入涪翁宅。
锦江东下绝句
作者：毛澄
朝代：清

春江风信冷于秋，不必秋心始算愁。水似镜奁山似黛，一帆烟雨下眉州。
长安怀古
作者：毛澄
朝代：清

散关东去接函关，历历如棋不肯闲。唐代衣冠衰草外，汉家宫阙夕阳间。白杨古殿迷金屋，黄土空坡葬玉环。鹑首赐秦天已醉，不应亡国是骊山。
饮西郊归作
作者：毛澄
朝代：清

漫空沙气蜀姜黄，一角高城漏日光。风色萧萧云黯黯，鼓声悲壮是渔阳。
黄浒镇有怀叔峤却寄留别
作者：毛澄
朝代：清

平尽见鹿头，雄镇古绵竹。水自君家来，百里送寒绿。伊人玉堂彦，有文照巴蜀。相从非一时，相见苦不足。采芝紫岩畔，探梅白沙曲。古道迷高尘，层阴障远目。穷冬市易散，行人在乔木。孤烟带长阜，落日隐平陆。征鸟飞不前，惊麇走相逐。傍晚更黯然，独向寒山宿。
乙卯秋外赴金陵省试不售诗以慰之三首
作者：毛秀惠
朝代：清

新妆竞扫学轻盈，俗艳由来易目成。谁识天寒倚修竹，亭亭日暮最孤清。寒女频年织锦机，深闺寂寂掩重扉。却怜鸠鸟为媒者，空向秋风理嫁衣。重阳风雨滞幽斋，失意人难作遣怀。篱菊已花还觅醉，便须沽酒拔金钗。
乙卯秋外赴金陵省试不售诗以慰之三首·其一
作者：毛秀惠
朝代：清

新妆竞扫学轻盈，俗艳由来易目成。谁识天寒倚修竹，亭亭日暮最孤清。
乙卯秋外赴金陵省试不售诗以慰之三首·其三
作者：毛秀惠
朝代：清

重阳风雨滞幽斋，失意人难作遣怀。篱菊已花还觅醉，便须沽酒拔金钗。
乙卯秋外赴金陵省试不售诗以慰之三首·其二
作者：毛秀惠
朝代：清

寒女频年织锦机，深闺寂寂掩重扉。却怜鸠鸟为媒者，空向秋风理嫁衣。
戽水谣
作者：毛秀惠
朝代：清

绿杨深沉塘水浅，轣辘车声满疆畎。倒挽河汉上陇飞，渴乌衔尾回环转。今夏旱久农心劳，西风刮地黄尘高。原田迸裂龟兆坼，引水灌之如沃焦。男妇足茧更流血，鞭牛日夜牛蹄脱。田中黄秧料难活，村村尽呼力已竭。
渔父图
作者：毛秀惠
朝代：清

竹竿袅袅微风里，失鱼不忧得不喜。收纶放艇出芦丛，白鹭横空忽飞起。江皋落日江水清，水清无复见鱼行。仙源有路渺何处，云水苍茫无限情。
钱塘怀古
作者：毛秀惠
朝代：清

京洛烟尘弃不收，西湖台阁作金瓯。流连秋色还春色，歌咏杭州胜汴州。自愿苟安增币帛，谁抒孤愤报仇雠。栖霞岭畔将军墓，只有南枝记旧丘。
史梦兰继室田太夫人九十大寿
作者：毛艾孙
朝代：清
体裁：联

斑衣舞彩老莱子；纱幔传经女伏生。
挽郭嵩焘联
作者：毛英锷
朝代：清
体裁：联

为学本朱程，曾文正称是斯世之清品；养气根道义，信国公所谓于人曰浩然。
临江仙
作者：毛茂清
朝代：清

一夜西风细雨，惊心芳事将阑。恹恹睡起小屏山。断魂随落絮，残梦怯啼鹃。欲问春归何处，空怜花自无言。几回吟望向风前。不堪芳草色，争奈夕阳天。
踏莎行
作者：毛茂清
朝代：清

闲里心情，病馀诗酒。匆匆寒食清明后。柳丝无力绿低迷，花枝有恨红消瘦。春晚韶光，暖风吟袖。炉烟不动湘帘昼。夕阳天外乱山多，望中又是愁来候。
齐天乐·络纬
作者：毛茂清
朝代：清

碧梧芳信惊初到，秋声晚来无数。金井阑边，豆花篱落，做得凄凉几许。萧萧振羽。似一度高吟，一番低诉。乍断还连，依稀吹入小窗户。还疑春茧曳绪，引秋情暗起，宛转千缕。锦字萦愁，哀弦纺梦，独立空阶风露，不胜酸楚。共促织鸣悲，寒螀啼苦。絮尽新愁，夜凉谁共语。
关山月
作者：毛蕃
朝代：清

紫塞秋风劲，黄榆玉露寒。可怜今夜月，还在异乡看。画角声偏惨，刀环梦已阑。城头回首望，衰草白漫漫。
镜听词
作者：毛蕃
朝代：清

匣中古镜青铜蚀，持向灶前重拂拭。敛衣载拜前致词，夫婿一别无消息。古镜千年会有神，重问归期真未真。山川险阻虎豹聚，丁宁细向镜中诉。拜罢回头窃自伤，绣带菱花什袭藏。他时夫婿重相见，更与摩挲祠灶王。
春日游瑞岩
作者：毛藻
朝代：清
体裁：七言律诗

湖畔莺啼三月时，瑞岩曳履一探奇。林花入望云低拂，罗袂飘香蝶暗随。逸兴尽拼穷涧谷，澄怀偏称饮玻璃。春光满眼皆堪赏，处处垂杨飏绿丝。
同郑砚溪北冈小眺归途遇雨
作者：毛贵铭
朝代：清

暮鸦将雨色，一并落平芜。归近还余兴，寒生只半途。山随云起断，天共树低无。今夜斋头卧，萧萧听转孤。
月夜池上独酌
作者：毛贵铭
朝代：清

小船漾漾受风微，疏竹泠泠坠露稀。人影倒池鱼骇逝，月光穿树鸟翾飞。异乡秋老频中酒，永夜寒深数换衣。已忍伶俜强高兴，年来祇道不思归。
荒郊
作者：毛贵铭
朝代：清

我行经荒郊，荒郊不忍视。暗林疑履声，阴风飒然起。千茔卧荆榛，犁痕尺以咫。想其奔苦时，怆恻念孙子。安知非英雄，临绝心未死。茫茫大地间，百岁仅弹指。勿论彭与殇，贤达尽如此。
还乡河
作者：毛贵铭
朝代：清

汴水河头王气穷，还乡遗恨亦成空。千年花石留残魄，一笛牛羊归晚风。才解望天悲蓟北，可能挥泪忆陈东。家山念尽南冠客，五国城中断塞鸿。
意难忘·秋闺
作者：毛重芳
朝代：清

霜叶惊秋，渐庭梧乱落，翠影频收。桂屏香暗锁，羌笛弄深愁。蛩语切、晚砧幽。凉月印前洲。问夜来、几分寒色，未满衾裯。盘中玉露轻浮。却和成珠泪、日为君留。纵鱼笺十幅，谁寄海西头。思撇下，又难休。看雁字横楼。蹴西风、墨痕零乱，空惹凝眸。
霜天晓角·送别
作者：毛重芳
朝代：清

从前绝决。省许多周折。此际此情悲咽。千种应难说。看长亭飞雪，一声声欲别。门外玉骢嘶急。可是断肠时节。
沈石田秋林读书图
作者：毛锡繁
朝代：清

读书秋树根，我爱杜陵句。风流白石翁，洒翰有同趣。高斋傍疏林，落叶纷无数。天空景物澄，幽人独寐寤。临窗手一编，游目屏繁虑。由浅渐入深，得新讵忘故。所乐难强名，终身无餍饫。据梧吟高风，时与黄炎晤。
仙人沈香船歌
作者：毛际可
朝代：清

仙人鼓棹空中举，飞上重岩斟桂醑。夜深沈醉堕岩前，忘却仙舟在何处。七尺寒玉凝紫脂，沈香之号恐传疑。波间似有蛟龙护，月落澄潭雾起时。至今陈迹已千载，苔纹藓绣生幽采。行人日日见仙舟，仙舟日见行人改。吁嗟乎！化工奇谲何所无，儒生鲜见徒惊呼。君不见昔人凿井逢篙楫，年月犹书吴赤乌。
冬日游林虑观珍珠帘
作者：毛际可
朝代：清

丹嶂何年剖，悬流万仞溪。峰晴留古雪，石怒抱寒霓。小径攀藤滑，危亭俯树低。天台差共拟，翘首石城西。
渡黄河
作者：毛际可
朝代：清

晨兴理轻策，咫尺阻长河。是时当伏秋，激浪涌嵯峨。中流风怒号，嘘吸愁鲸鼍。同侣皆动色，将伯欲如何。舟子谈笑馀，顾视颜愈和。扬帆复理楫，枕席恬然过。始知镇定力，可以靖风波。谋事苟若是，经营岂在多。
游上黄华寺
作者：毛际可
朝代：清

半日寻钟至，微茫路可求。岩危如欲坠，水缓不成流。草静栖寒鹿，林空集暮鸠。白云飞欲尽，月上碧山头。
舟次青县
作者：毛鸣岐
朝代：清

满地风沙至，应知是北方。平原飞雁少，古木落鸦忙。野旷村难辨，城低草欲荒。一天无限望，但见晚云黄。
访洞霄宫
作者：水上善
朝代：清

欲访飞仙迹，閒来叩石扉。烧丹遗灶冷，捣药夜禽飞。古洞何年辟，高人不可希。相逢多道侣，指点采樵归。洞口夕阳多，长松带绿萝。荒碑迷醉眼，欹路界残莎。修竹迎风笑，清流舂碓过。几能重到此，幽兴复如何。
访洞霄宫·其一
作者：水上善
朝代：清

欲访飞仙迹，閒来叩石扉。烧丹遗灶冷，捣药夜禽飞。古洞何年辟，高人不可希。相逢多道侣，指点采樵归。
访洞霄宫·其二
作者：水上善
朝代：清

洞口夕阳多，长松带绿萝。荒碑迷醉眼，欹路界残莎。修竹迎风笑，清流舂碓过。几能重到此，幽兴复如何。
读沈道初炼师诗稿
作者：水上善
朝代：清

醉后帘垂人寂静，梦馀香袅意萧骚。新诗莫与他人读，只恐西泠纸价高。
桃源舟中
作者：水卫
朝代：清

万山历尽一江平，天许乘风破浪行。沅水已过湘水近，滇云遥隔楚云生。沿溪渔父频回棹，夹岸桃花半落英。我欲泊舟寻大隐，仙源鸡犬莫相惊。
送禾原之上海
作者：水野大路
朝代：清

春风吹鬓影，草绿送君归。短笛一声远，轻帆千里飞。棋前防落子，酒后任忘机。船到申江日，言寻白版扉。
丙戌秋杪余手酿橘酒丁亥夏日以惠敬亭敬亭见酬以诗因赋此奉答
作者：永㥣
朝代：清

记得秋林橘柚黄，糟床手酿碧云浆。浇书应许同中圣，蠲渴还将慰老羌。半榼晴涵云梦月，一樽香带洞庭霜。五湖多少烟波兴，欲共莼羹一味凉。
中秋后二日同臞仙敬亭游带水山庄马氏园分韵得忙字
作者：永㥣
朝代：清

田翁恰恰罢农忙，冷宦同游带水庄。万里西风吹落木，一行归雁带斜阳。泊舟乘兴依烟柳，驱马辞秋入帝乡。忆得二君清梦好，定随明月落湖湘。
和樗仙题画扇原韵
作者：永㥣
朝代：清

土木形骸惟恃酒，玉山颓唐妍不丑。生平未得步兵厨，死时愿获陶家取。君昔不喜卷白波，近来始解亲红友。醉墨香流烟月融，新辞气压蛟龙吼。嗟予壮怀久销铄，渐见垂杨欲生肘。脱鱼宁复恋故渊，逐鹿愧乏捷足走。半世无成学种梅，今春无花心自忸。感君为写陇头春，宇宙经纶在君手。臞仙写梅梅似火，道人游戏朱门可。樗仙写梅梅似冰，心已成灰身未果。愧我痴长与二君，糠秕在前任扬簸。搔头不作李固姿，簪花欲学升庵亸。日对梅花衔酒卮，醉中聊以全真我。庾岭争传开万树，孤山自愧无一朵。暂借君家写生手，摹取一枝似方颇。挂冠已瞻君在前，种梅今又输君左。
和樗仙题画扇原韵·其一
作者：永㥣
朝代：清

土木形骸惟恃酒，玉山颓唐妍不丑。生平未得步兵厨，死时愿获陶家取。君昔不喜卷白波，近来始解亲红友。醉墨香流烟月融，新辞气压蛟龙吼。嗟予壮怀久销铄，渐见垂杨欲生肘。脱鱼宁复恋故渊，逐鹿愧乏捷足走。半世无成学种梅，今春无花心自忸。感君为写陇头春，宇宙经纶在君手。
和樗仙题画扇原韵·其二
作者：永㥣
朝代：清

臞仙写梅梅似火，道人游戏朱门可。樗仙写梅梅似冰，心已成灰身未果。愧我痴长与二君，糠秕在前任扬簸。搔头不作李固姿，簪花欲学升庵亸。日对梅花衔酒卮，醉中聊以全真我。庾岭争传开万树，孤山自愧无一朵。暂借君家写生手，摹取一枝似方颇。挂冠已瞻君在前，种梅今又输君左。
捣衣篇
作者：永㥣
朝代：清

星河耿耿露零零，碧落光摇六合清。万籁萧条入夜寂，千家断续起砧声。砧声凄绝如含怨，征戍十年不相见。岁月空嗟西逝乌，柔情问遍南来雁。欲凭旅雁慰间愁，翻使离怀难卒休。长向兰闺同跨凤，何须鸡塞觅封侯。此时落叶纷如雨，此际蛩吟傍窗户。唧唧频添思妇悲，凄凄学助愁人语。铁马鏦铮霜露凉，不须机里织流黄。好将一片坚心石，捣尽长安明月光。月华今古不常满，三五充盈二八刬。欲因明月话幽怀，我心匪石安能转。愿将身心化石坚，立向山头望远天。任他日日风和雨，望断关山年复年。闲庭翻作蓝桥驿，空持玉杵成何益。不见裴航返玉京，自捣玄霜度朝夕。夜如何其参欲横，结璘应伴守孤茕。卷衣入户理残梦，梦向金微不隔程。
昌雨行赠樗仙
作者：永㥣
朝代：清

天风夜卷阴山云，吹向长空散寒玉。纷纷乱剪白龙鳞，俄顷万里皆平陆。崎呕道路成坦途，饥乌冻雀相追逐。马滑踯躅不敢行，冰挂须眉肌生粟。重裘凛冽冷如铁，冲寒手足成皲瘃。村醪酒薄不能醉，暂避霜威栖茅屋。欣睹十丈白峨峨，崛西一峰天外矗。忽忆故人久契阔，扁舟拟造剡溪宿。知君挂冠应未稳，苦吟正对阶前竹。忆昨镫下豁醉眸，阳春佳句好三复。君诗亦如崛西峰，傲骨崚嶒抱幽独。郢歌今日和琼瑶，园林松石清如沐。
田园杂兴
作者：永㥣
朝代：清

幽人水竹自相宜，茅屋柴扉护短篱。万顷绿莎平似掌，一犁春雨杏花时。倚杖衡门暮景幽，东皋啸罢俯清流。斜阳影在千山外，薄暮人归欲饭牛。
田园杂兴·其一
作者：永㥣
朝代：清

幽人水竹自相宜，茅屋柴扉护短篱。万顷绿莎平似掌，一犁春雨杏花时。
田园杂兴·其二
作者：永㥣
朝代：清

倚杖衡门暮景幽，东皋啸罢俯清流。斜阳影在千山外，薄暮人归欲饭牛。
览镜见白髭有感
作者：永㥣
朝代：清

自嗟蒲柳姿，逢秋易摇落。览镜见白髭，朱颜不如昨。十五二十时，英气飞磅礴。仗剑期万里，宁甘老林壑。酒酣耳热时，盘空见秋鹗。更过十七年，翻成垂翅鹤。皤然已二毛，屈曲同尺蠖。室人交遍谪，路人亦讪谑。囊橐黄金空，一钱自羞怍。达者重炎凉，贫者重然诺。所以郭恕先，甘心友臧获。
除夕感怀兼忆起潜云汀柳村诸同人用东坡韵
作者：永㥣
朝代：清

双鬓渐生皤，欢情已减半。年华不少留，中宵发浩叹。功业似虚花，诗书余清玩。骨肉欣团聚，朋辈惊萍散。纸窗竹屋间，灯火青荧伴。今岁云暮矣，明朝又新旦。豹变岂敢期，鼠迹喜盈案。风欺梅影颓，雪压松梢乱。平生抱懒癖，常复忘栉盥。争先谢蹻捷，退步希迂缓。羞涩愧空囊，充箧谁朽贯。激烈丈夫勇，睥睨儿女懦。与俗多参商，处世忘冰炭。庐山胜终南，招隐何须馆。冬尽剩余寒，春早得轻暖。乐圣一衔杯，对影忽成粲。
题松崖披卷图
作者：永㥣
朝代：清

虬松落落十丈长，吐吞寒月流清光。吾宗幼与世罕比，一丘一壑独擅场。手把书卷遮俗眼，懒看世事浮云忙。忆昨醉踏霜华凉，同踞片石谈羲皇。翩然云际绝尘鹤，喜我追随同翱翔。知君与我皆酒狂，握手意气倾肝肠。时有涛声间清话，寒风谡谡吹衣裳。坐久参横松倒影，归扶残醉天街冷。披图风雨撼吟窗，神飞已入徂徕境。
绝命诗
作者：永嘉诗丐
朝代：清
体裁：七言律诗

身世浑如水上鸥，又携竹杖过南州。饭囊傍晚盛残月，歌板临风唱晓秋。两脚踢翻尘世界，一肩挑尽古今愁。而今不食嗟来食，黄犬何须吠不休。
移居盘山
作者：永宁
朝代：清

卜宅依山麓，从容亦苟完。编篱三径曲，凿牖一天宽。鼓腹煨鸱芋，章身制鹖冠。举家清且健，随在可盘桓。安卧惭高士，恒饥泣小儿。牵衣嗔宴起，索食问朝炊。语涩翻成笑，情閒且赋诗。南山一顷豆，悔不及耕时。
移居盘山·其一
作者：永宁
朝代：清

卜宅依山麓，从容亦苟完。编篱三径曲，凿牖一天宽。鼓腹煨鸱芋，章身制鹖冠。举家清且健，随在可盘桓。
移居盘山·其二
作者：永宁
朝代：清

安卧惭高士，恒饥泣小儿。牵衣嗔宴起，索食问朝炊。语涩翻成笑，情閒且赋诗。南山一顷豆，悔不及耕时。
冬夜怀二兄西征
作者：永年
朝代：清

宿火帘笼酿冷天，茧帏布被怯孤眠。如何帕首弓刀客，夜渡冰霜敕勒川。
山居晚兴
作者：永忠
朝代：清

模糊米南宫，空濛苏玉局。云岚变态新，烟雨画意足。来作山中人，乃识山隐曲。茫茫青霭间，须眉向人绿。襆被宿翠微，全身入画里。或有山下人，貌我图成纸。岚迷一镫炯，泉暗乱石齿。林峦交岔人，醉饱正倚几。惭愧东坡翁，备受万物理。不知今夜云，定作何时雨。龙形奋攫拿，虎势横吞吐。咫尺青霭迷，騃童失步武。不因短檠然，那复识宾主。
山居晚兴·其一
作者：永忠
朝代：清

模糊米南宫，空濛苏玉局。云岚变态新，烟雨画意足。来作山中人，乃识山隐曲。茫茫青霭间，须眉向人绿。
山居晚兴·其三
作者：永忠
朝代：清

不知今夜云，定作何时雨。龙形奋攫拿，虎势横吞吐。咫尺青霭迷，騃童失步武。不因短檠然，那复识宾主。
山居晚兴·其二
作者：永忠
朝代：清

襆被宿翠微，全身入画里。或有山下人，貌我图成纸。岚迷一镫炯，泉暗乱石齿。林峦交岔人，醉饱正倚几。惭愧东坡翁，备受万物理。
山晚
作者：永忠
朝代：清

暝色自上下，高居始见之。极目但苍莽，不辨城与陴。璧月东南来，渐有清华滋。选石坐试茗，近傍龙泉池。此时妄想尽，惟吟五字诗。
早发段家岭
作者：永忠
朝代：清

秣马迟明发，东山朱鸟翔。烟平春树阔，风细早云凉。鸡犬鸣村远，牛羊牧陇荒。田盘看去近，今夕宿渔阳。
赠无方和尚
作者：永忠
朝代：清

老大甘遗世，移居云壑深。乱峰围古寺，仄径出乔林。定夜清猿啸，凌晨野鹤临。门前有流水，足鉴道人心。
重九后一日樗仙召集静虚堂同嵩山赋
作者：永忠
朝代：清

九月十日风物清，登高已罢心未平。陶公篱菊正烂漫，折简招我偕酒兵。入门就坐不及语，但见椎碎黄泥罂。须臾二客各尽醉，澜翻舌楛公无听，或为炙輠或雕龙，水可使立山可行。狂言那可遽如许，酒力张翕神遗形。墨妙诗清公不朽，我辈碌碌牛马走。无忧有味老聃言，多闻见诃调御口。达观在昔南华庄，梦化蛱蝶恣翱翔。吾侪醉耶抑非梦，或有真宰酣黄粱。霜风瑟瑟摇窗竹，主人送客镫影绿。但愁醉尉问将军，月好天街不须烛。
出古北口
作者：永珹
朝代：清

放晴真欲谢山灵，清浅潮河策马经。流水无情吞旧堞，危峦因势起孤亭。沙留平碛惟添白，烟带荒村未断青。何必防秋分内外，嬴秦终是小朝廷。
南海子行
作者：永珹
朝代：清

君不见飞放之泊传自元，百六十里周缭垣。红门四辟通苑路，苑中极目皆平原。略无高山有流水，长林迤逦丰草繁。头鹅诈马有余闲，于焉较猎悬鹑貆。胜地一从归胜国，仁虞旧院无人识。扫除榛莽拨禁军，曾记英公亲奉敕。官衙忽被阍寺专，豹房尚指荒丘侧。太阿旁落国步难，遑问区区此疆域。我朝龙兴天下归，千里和会尊邦畿。废苑从兹作灵囿，豫游几暇扬鸾旗。云闲八阵时阅武，风卷三驱大合围。殷勤习劳奉家法，扈从棣萼欣交辉。百年海户千人守，七十二桥通泽薮。三台连峙三海深，指点团河近双柳。新池饮鹿间苹蒿，旧迹晾鹰存培塿。官庄分设四五家，岁纳刍茭别无取。颇见道观杂僧庐，灵风梵雨来空虚。酒内茅山失法派，瞿昙种类尤纷如。膏腴宽敞便飞走，大壑于牣还多鱼。雨露栽培经岁月，离宫鼎足皆皇居。诘戎大事首马政，雁臣贡入龙媒盛。六厩超遥八骏蹄，监牧攻驹严禁令。何须苜蓿与渥洼，甘草如饴水如镜。云锦照眼胜谷量，土壤宜之顺其性。围场习猎凡几回，黑头顿觉青春催。伯仲当初我最少，今日俄携诸季来。更怜子侄并壮大，短衣晨夕想追陪。弯弓敢辞臂力软，枨触旧况增清哀。况复从游怀杖履，自别音尘几弹指。人间屡叹絮酒倾，天上频嗟玉楼起。赏花得句能几春，也复伤神判生死。者番经幄集群贤，只有蔡侯还到此。临风无限古今情，天开陆海依神京。长杨熊馆讵足拟，驰骋信足豪生平。喧笑未终感慨集，莺蹄燕语兼蛙鸣。转眼清和赋归去，挑镫且快挥毫成。
古剑
作者：永珹
朝代：清

性喜得古书，今乃得古剑。不知几千秋，埋没无人按。底用倚天长，三尺未逾半。呼童忽开匣，何待引杯看。土绣掩神光，苍虬掉尾健。秋水想澄清，精气激雷电。自有辟兵方，卫身君子便。魑魅早潜形，肯辱佞臣断。拔迹起重泉，将毋遇雷焕。灵宝善藏锋，不须商利钝。紫气隐文房，莫遣斗间见。
和海住先生登蓟门独乐寺观音阁韵
作者：永珹
朝代：清

我昔经渔阳，振衣上杰阁。回首春风颠，几度吹花萼。蹲龙去天咫，怖鸽见人愕。四禅云与齐，三乘尘莫著。人海浩脚下，踏踏轮蹄错。翘首睋乌蟾，光明金镜灼。平地涌珍楼，有目俱仰瞩。缅忆布金日，良工巧营度。四围山青青，千里烟漠漠。直拟妙高台，时沾香雨落。谁欤运帚书，墨痕湿犹昨。君居惭愧林，性与俗缘薄。登临得佳趣，客况静于鹤。凭高赋大篇，压倒青莲作。正似遇崔颢，口噤手难拓。哲弟妙词翰，苦思敢约略。仿佛斗诗械，偏师互跳脱。押韵比说偈，兹游乐莫乐。纵教未同往，补和心亦足。丈六接尺五，梵论信昭廓。彼岸望非遥，慈航欣可托。水观倘容登，庶惬雪山诺。
怀紫琼叔祖兼索近作
作者：永珹
朝代：清

何事难偷半日闲，金兰情味暗相关。春来曾仗诗消日，老去宁从酒借颜。避俗心清新雨后，怀人梦断乱云间。岂无片羽应投我，驰字催君少破悭。
放鱼子
作者：永珹
朝代：清

取鱼禁鲲鲕，况剖腹中子。何来赤鲩公，沫血待乾死。校人贪作脍，环顾动食指。自毙望重生，爱物懵于理。祇怜鱼子活，托命泥沙里。曾记放生篇，方法犹堪拟。团土护其胞，浑全毋破毁。携篮置深渊，鲸吞知免矣。日暖藻含温，戢戢浮清泚。但使疏网罗，慎勿恣刀匕。
桃符
作者：永珹
朝代：清

东海神山有神树，神荼郁垒为其主。阅领众鬼辄执之，持饲千年白额虎。祓除不祥信有徵，轩辕法象非无取。爰从度索伐桃枝，削版成符制度古。寸长则六方则三，如法书文色配五。或描苇叶象蕃鲜，或绘人形振威怒。锡名仙木祝长生，岁杪纷纷家著户。后来图画失真意，直作门神忘初祖。冠裳介胄总矜严，两两成行备文武。魑魅争先不敢窥，静镇双扉劳御侮。绿章愿奏策勋词，户牖侯封应及汝。纵能金印肘后垂，生面凌烟常快睹。退归拟学笑东坡，何惜扫门羞哙伍。年年迁次让新官，名位依然守铨叙。所嗟古制复已难，云掩绥山不知处。
秀严上人以孟夏晓起诗见示即次原韵
作者：永珹
朝代：清

不碍尘寰住，偏怜晓气清。五更残月落，一雨乱蛙鸣。林外钟催曙，檐前鹊报晴。上人推枕起，诗思此中生。
花朝
作者：永珹
朝代：清

蓂叶全开且未凋，众香国里景偏饶。百花生日传何代，二月春花判此朝。扑蝶试看新扇影，鬻蚕应傍旧桑条。东风不为游人住，九十韶华惜半消。
观鹤舞
作者：永珹
朝代：清

幽人惯调鹤，散步临前墀。兴来观其舞，开笼无常期。胎仙若解意，小立修容仪。徐焉顿修趾，双翮俄参差。暂离芳春地，不上乔松枝。徘徊弄逸态，宛转矜殊姿。惊鸿方振迅，翔凤偏威垂。烟雾隐芝圃，风雨生瑶池。讵嫌心目眩，祇觉精神移。轩翥亦已久，敛翼还自持。横空骋天步，华表忘归时。顾念驯养恩，云外凭招之。低徊同戏彩，不愧林家儿。
过孔武壮王有德墓
作者：永珹
朝代：清

王本尼山后，支分辽水东。风云需际会，草泽见英雄。皮岛才初展，吴桥计渐穷。天教投上国，时至树宏功。缔造膺皇眷，招徕锡命隆。师仍提旧部，衔独授元戎。袍解丰貂暖，筵张秘殿融。直将心腹待，应竭股肱忠。兵特称天祐，恩尤出圣衷。鼓鼙劳乍效，银币赉何丰。国号承基大，宗王拜爵同。威扬平壤外，声震塞垣中。降将开山海，偏师佐邓冯。贼氛旋拉朽，明业已飘蓬。定鼎邀殊赏，为屏冠上公。自兹频讨乱，所向辄横空。捷屡驰吴楚，铭兼勒华嵩。定南封更晋，攘外奖宜崇。疆圉偏多事，千城合鞠躬。蛮方琛未献，粤徼道宜通。远统貔貅往，亲蒙矢石攻。桂林除跋扈，梧野起疲癃。反侧行看尽，功名惜未终。潢池妖复炽，萑泽孽潜讧。大帅成孤注，危城倚上穹。来援音杳杳，出战势匆匆。冠裂肝俱碎，袍沾血尽红。肯将身落贼，争觉气如虹。素帛全遗体，丹忱报亶聪。盟无惭带砺，军竟化沙虫。马革酬专阃，牛眠敕考工。烈名标武壮，旷典荷帡幪。我偶纡吟辔，人来说殡宫。由来能择主，浩叹缅英风。
铜雀瓦砚歌
作者：永珹
朝代：清

阿瞒汉贼非汉臣，营窟乃在漳河滨。铜雀高台入霄汉，参差瓦缝排鱼鳞。太息人生祇如梦，光阴老向军中送。分香卖履事难言，望断西陵含隐痛。中原劫运几沧桑，栋宇飞灰草树荒。石墨那堪供染翰，砚材差喜发幽光。幻化本鸳鸯，成斑亦雊鹆。佳品自澄泥，奇珍逾美玉。却想觚棱金碧时，琉璃片片亚檐垂。谁能磨盾频飞檄，但说临江自咏诗。到今遗瓦苔斑驳，文房好倩良工斫，君不见建安年号记分明，汉鼎虽迁留正朔。
雨中马上闻经畬道人讣音
作者：永珹
朝代：清

蚤知勿药翻长往，悔不临行重问看。挥泪山川同黯淡，伤心风雨倍萧寒。何堪少小频携手，顿遣归来剩抚棺。从此瑶琴难再鼓，诗成无意费吟安。
出古北口
作者：永瑆
朝代：清

复岭风云郁，层关霄汉开。古愁输远浪，寒色上荒台。饮马生泉遍，连烽到海回。悠然一片月，曾照旧龙堆。
叹菊
作者：永瑆
朝代：清

千山凛严宵，众木落清晓。我行木兰中，满目秋事老。忆我寓舍菊，阶砌旧缭绕。或能凌霜风，及归遂幽讨。寒窗暂凭藉，短彗急洒扫。而何一怅意，委地竟衰槁。枝梢助憔悴，姿格失窈窕。闹蜂远飏去，吟虫近萦抱。谁云冥情思，祇是触烦恼。万物固代谢，菁英焉可保。留连自怆恻，毋乃乖达道。顾念手亲栽，胡能首轻掉。虽乏靓妆艳，庶期素襟表。赋质良苦薄，一荣如过鸟。使我兴欲索，胡为剧潦倒。明晨舍之归，策马意悄悄。
天平山
作者：永瑆
朝代：清

天平山上先贤祠，万石林立留人衣。祠前草木合恭敬，况是古荆连理枝。黄莺高下引空曲，翠壁往复工蔽亏。当头忽见太湖白，春风渺渺无津涯。
寒雨吟
作者：永瑆
朝代：清

行云晻蔼西山岑，苍然暝色成轻阴。初看小苑收残照，渐觉凉风动远林。凉风飒飒吹旋急，细雨丝丝芳树湿。鸭炉小饼自添熏，鸳瓦层檐未闻滴。辘轳金井阑边转，隔花宫漏宵寒浅。暗疑漙露湛金英，静喜霏香润苍藓。金英还杂遝，苍藓正参差。芳怀漠漠秋怀并，寒浅寒深祇自知。空阶络纬啼声小，半落红莲向宫沼。高楼雁响此时沉，寒雨机声何处好。霏微寒雨暮秋天，罗幔秋镫黯澹边。秋衣准拟明朝换，明日帘栊冷翠烟。
山亭避雨
作者：永瑆
朝代：清

诘曲山行雨色深，非关野步负登临。孤亭古树叶微脱，众壑边秋地易阴。隔岸影寒摇水草，投烟声湿倦山禽。不知油盖从谁借，坐久渐忘人世心。
崖口同朱石君先生作
作者：永瑆
朝代：清

双崖豁苍穹，万仞削壁直。将将象积石，左右屹如植。疏峰镇其甍，仍岩卫其阈。阊阖何其衢，虎豹守其塞。攀愁猿猱足，过穷飞鸟翼。老藤束阽危，怪松出劖刻。太古无登降，莓苔厚黝黑。崖阳荣灵草，素霜莫能蚀。崖阴处山鬼，皦日安得仄。哨门轧关键，百宝气屯逼。龟山横西南，伊孙中抑淢。理无生使独，意惊见所域。含晖娱已极，蕴真赏何亟。从猎兰台英，敬尔载笔职。不见燕然铭，千载无变泐。
挽福康安联
作者：永瑆
朝代：清
体裁：联

大名诸葛身先死；异姓汾阳帝不疑。
易州道中作
作者：永瑆
朝代：清

鞭梢拂地出春明，何止人间万里行。马上春山南北梦，耳边寒水古今声。草回原烧青才动，柳受边风绿未成。正是清明兼上巳，去年零雨最关情。
春游故事
作者：永瑆
朝代：清

上春时节上京游，春雨春风尽未休。何处行云停翠管，几家明月入朱楼。山亭小部唐三辅，蜡烛轻烟汉五侯。燕子只知寻社垒，一年一度认帘钩。
曲阿后湖用颜延年三月三日侍游韵赠吉渭厓先生
作者：永瑆
朝代：清

发岁徂南征，江路纡上游。俶装被霜雪，驾言发皇州。历览岱峄阳，涉乱淮湖流。飞云傍转毂，皓魄随行舟。观涛海门出，采华京口浮。潺湲弄湖水，棽丽扬翠斿。阅军战舰罢，击汰棹女讴。侧闻东海神，具礼倾十州。嘉哉静姝子，不字非其畴。翩翩金马彦，养疾栖林丘。相逢话离索，迨此东风柔。
望松歌
作者：永瑆
朝代：清
体裁：古风

连冈叠巘何嶕峣，万松怫郁翻云涛。中有一松特矫出，高张华盖撑秋霄。华盖层层天泬寥，激景太半明纤豪。如开玉女窗，引手攀招摇。又如悬黎之履，照灼璇宫朝。绛节不动刚风饕。宝鬘璎珞交煜爚，离娄目夺珠幢标。帝车龙角，方魁曲杓。轩轩孔鬣，翩翩凤翘。蓬莱海水若不浅，日桑月桂枝叶行相轇。问年乃在循蜚疏仡泰古始，颠秦踬汉，草木儿孙曹。其下当有偓佺之辈，羡门之曹。拍肩把袂群游邀，寒麟臛鹿苍梧醪。欲往从之山甚高，侧身西望心烦劳。
望松歌
作者：永瑆
朝代：清

连冈叠巘何嶕峣，万松怫郁翻云涛。中有一松特矫出，高张华盖撑秋霄。华盖层层天泬寥，激景太半明纤豪。如开玉女窗，引手攀招摇。又如悬黎之履，照灼璇宫朝。绛节不动刚风饕。宝鬘璎珞交煜爚，离娄目夺珠幢标。帝车龙角，方魁曲杓。轩轩孔鬣，翩翩凤翘。蓬莱海水若不浅，日桑月桂枝叶行相轇。问年乃在循蜚疏，仡泰古始，颠秦踬汉，草木儿孙曹。其下当有偓佺之辈，羡门之曹。拍肩把袂群游邀，寒麟臛鹿苍梧醪。欲往从之山甚高，侧身西望心烦劳。
汶上
作者：永瑆
朝代：清

一水中涵翠浪明，北连晓色泰安城。烟蓑袅袅停桡处，汶上春阴画不成。
沧浪亭
作者：永瑆
朝代：清

沧浪亭子枕石湖，宋贤遗迹俱荒芜。杨花轻轻鱼作队，蒲叶短短凫将雏。薄游城南趁佳日，烟景稍旷笙歌疏。欧公诗话自千古，衡剂未肯分梅苏。
渡句骊河
作者：永瑆
朝代：清

句骊之河河水古，贞观万马饮马渡。淤泥塞道军负土，行人欲寻失故处。何况司马懿与公孙渊，一胜一败千余年。萧萧野岸水无言，西流绕出邓子村。辽西河之右，辽东河之左，太平疆界无彼我。河左辽之东，河右辽之西，年年入贡高句骊。
游澄怀园呈姚息斋郑云门茅耕亭秦易堂戴石士五先生
作者：永瑆
朝代：清

春水随风绿到门，熙朝宰辅旧名园。诸公退食惟文史，深屋端居简晤言。花影犹能向晴昊，禽声已复劝清尊。请看百亩楼台地，薜荔烟痕上短垣。
秋分日作
作者：永瑆
朝代：清

乔木众绿退，寥天绪风起。迨此夕阳好，忽共流波靡。自有中天月，可以见千里。山川阻且修，白露零未已。
老边
作者：永瑆
朝代：清

筚路开维始，神皋胜可论。数传天下大，当日老边存。为是邠岐地，如观江汉源。民风政淳朴，耕凿到儿孙。
老边
作者：永瑆
朝代：清
体裁：五言律诗

荜路开维始，神皋胜可论。数传天下大，当日老边存。为是邠岐地，如观江汉源。民风政淳朴，耕凿到儿孙。
联辉楼侍诸先生小饮
作者：永瑆
朝代：清

我有一园花，婉娈相窈窕。春风一披拂，去日常不少。羸马长安游，红尘令人老。魏其身治具，晨起自洒扫。贵人骄不来，既来苦不早。失意杯酒间，毛羽安能保。不如同心人，欢言结崇抱。君如欲看花，及此颜色好。
自怡·其一
作者：永瑆
朝代：清

自笑诗成债，犹愁岁欲残。栖迟深屋里，拳曲冻毫端。老眼垂垂暗，名家的的难。终年无合作，将底世人看。
自怡·其二
作者：永瑆
朝代：清

世未稀真鉴，吾惟取自怡。粗材贪拨闷，暮景厌徇知。服散行移晷，焚香坐阅时。八方求道后，无限夕阳迟。
自题画梅
作者：永瑆
朝代：清

苍苍暮景翻归鸦，玉房掣锁玉绳斜。春愁浩荡不可说，东溟皓魄照寒花。罗浮仙人翠鸾车，水苍锵然戛冲牙。飞云乱絮相交加，大庾嵯峨阻且遐。江城入破听不得，策杖矫首还归家。雪如春愁乱如麻，芳草漠漠生天涯。
衍圣公府大门联
作者：永瑆
朝代：清
体裁：联

爵列三公荣衮黻；身通六艺绍箕裘。
观潮小引
作者：永瑆
朝代：清

海风卷云入车箱，白波一线起东方。须臾雪涛万丈强，震霆倏过澄江光。来如战酣去如忘，天地动定非可常。端居未始观物变，小知笑彼图南翔。
过古原州
作者：永瑆
朝代：清

句骊河畔晓阴稠，河水无声漫漫流。两桨船头渔父坐，乱烟寒雨古原州。
送稚存先生给假还里
作者：永瑆
朝代：清

一杯酒，相情亲，人生安得无故人。相情亲，一杯酒，故人那得无分手。去年春寒花未开，谷人先生摇艇走。庭虚情满思念深，一日何尝不在口。君无吴君膳羞恋，白云更不烦搔首。英年幕府辟才贤，博学宫端冠师友。信知综迹半风尘，未遽容颜全老丑。何为匆匆卷装去，邂逅无由折杨柳。君言令弟罢微员，昨接家书溘颓朽。寒冗幸禄恩何酬，期功在官颜孔厚。双凫乘雁足江湖，密筱疏松合箕帚。闭门须多著书日，况今年才四十九。古来良士不文章，世上枯坟竟谁某。鸰原尽急归亦得，温树无言意非偶。锡泉甘甘不吾负，到及新茶绿如韭。但恐吴君解笑人，此行已落春花后。
闲庭
作者：永瑆
朝代：清

漠漠闲庭纳景宽，玉阑干外水光寒。春来别有双梅树，欲寄情深落笔难。明霞散彩小楼西，碧柳初长紫燕啼。正是閒庭风景暮，游人归去草萋萋。
闲庭·其一
作者：永瑆
朝代：清

漠漠闲庭纳景宽，玉阑干外水光寒。春来别有双梅树，欲寄情深落笔难。
闲庭·其二
作者：永瑆
朝代：清

明霞散彩小楼西，碧柳初长紫燕啼。正是閒庭风景暮，游人归去草萋萋。
隗嚣碗歌
作者：永瑆
朝代：清

隗嚣故宫碗数枚，秦州山农锄出者。杜老吟时殿已空，悠悠忽复千年也。白水真人老兵事，得陇望蜀心犹且。飘灯小雪照题诗，磨墨阿瞒台上瓦。
韩太傅祠
作者：永瑆
朝代：清

弱龄诵古策，意本嗜韩诗。《外传》数万言，逸事赅信疑。昔者仲尼徒，一本乃百支。祖龙炀为烟，遗老伏余黎。汉兴稍收拾，厥初人异师。师异虽纷纭，渊源各能持。太傅尤卓然，方当文景时。黄老芥青紫，抱经如不知。下马肃修容，再拜三间祠。陟彼授经台，低徊步难移。《小宛》之四章，慨彼日月斯。太傅阐其旨，切切作箴规。苟能日益慎，完如金城基。六语奥而简，夙昔服膺之。修能迄无谓，出门颜忸怩。
题李时勉诗笺
作者：永瑆
朝代：清

每抚诗笺感昔贤，墨痕满目意凄然。金瓜事惨洪熙世，木校身危正统年。指鹿朝廷谁直道，多鱼将帅竟生还。诸生亦见何蕃辈，肯为孤臣伏阙前。
题汉西岳华山碑
作者：永瑆
朝代：清

汉家西岳华山碑，世间两本此第一。商丘巡抚之所藏，秀水检讨有题笔。吁嗟魏公四字印，亦欲遐传守毋失。谁能老饥抱文字，茧纸犹向人间出。自秦登山诵略兴，两京文章富石墨。峄碑虽焚枣木模，岱碑云亡内司刻。太华极天应井鬼，少昊所治秦所国。徒闻遗璧镐池君，不见臣斯与臣德。茫茫万古此石存，岌岌溟翻老沙泐。拓本绝少传已难，赑屃又遭媚子踣。达官当时势绝伦，古物一文钱不直。我曾再拜金天墓，大碣荒莎风雨蚀。此碑忽复曳长绳，能不兴怀同叹息。文云汉兴绍前制，《虞典》《周官》稽警跸。孝武之世庙貌隆，特起尊严閟宫侐。门曰望仙宫集灵，志荒意惑长生术。欲就鹑首相酌斟，遂呼天神来博塞。国祚中阙祀事衰，太守能贤重修职。朝端昏弃旷明禋，稍稍规模率钱力。延熹至今浩千年，十字之外无缺佚。重如元云垂下天，轻若风斤得其质。素蛾一片中秋中，泰折层成北郊北。黄河之水星宿来，蛟掷龙腾相逼仄。商盘鲁壶在崇坫，琼草金芝上仙植。如华万仞绝攀援，人间纸笔书不得。法书迥可日月垂，其人岂必中郎实。察书市石无了期，又于徐赵为蚹翼。小儒舌举耻阙疑，大抵纷纷决以臆。我生两手悬钝椎，握管僵如蓍在扐。傍通二篆贯八分，少年卤莽谓可必。阙里宫墙两拜瞻，强复低徊史与乙。忽然季子见《韶箾》，何止欧阳坐旬日。秀水修撰诗七言，商丘侍读金十镒。风流坐映康熙朝，不愧绸书在石室。
题近香楼
作者：永瑆
朝代：清

四坐且莫喧，听我说此楼。清华旧里东北头，兴替甲子今三周。丹棱沜边万泉出，贵家往往分清流。米园李园最森爽，其余琐琐营林丘。千金大石卧野色，一夕小苑来边愁。内城有窟竟饮马，春草无场堪击球。天地变化太平见，八极闲暇无烦忧。长白索公坐内阁，堂封实户轻王侯。安知进宅事良有，但说旋马心诚羞。春明胜夺董宇定，金陵记掩王龛州。圣人诰诫出深厚，《孝经》四字垂琳璆。保全委曲国体大，宠赂太甚民言浮。相公犹嫌起无地，掌武苦欲名常留。荷花空对石矶冷，燕子亦知帘幕收。南斋旧辈话恩遇，宪皇特诏登瀛州。宫壶赐沾艳侍从，集贤改榜崇儒修。城南羸骖念奔走，苑东广厦教番休。蠹书一变华膴色，布被却向单寒求。及开书房置师傅，遂许名儒来息游。李躬由来擅年学，苏秦不得千春秋。繄余苦忆几老宿，草野本色酣岩幽。朱门蓬户底差别，黄发青镫心尚犹。寅入申归事不废，五休十浣私得谋。恩波深长曷有极，表宁清贵真无俦。虽然崇抱在铜钵，不惭通讲歌银舟。有时退食散情性，旧醅小榼相绸缪。每携一味对咀嚼，肯复兼旬孤唱酬。葛山宫师九十二，硕果高映天南陬。曾描八友作图画，昔也艳艳今悠悠。而我书房四十载，抱孙屡及师门投。藏心故实说难了，满眼新欢来更稠。溪声树色工阅客，楼上光阴如传邮。
尹望山招绚春园雅集
作者：永瑢
朝代：清

春风袅袅吹余寒，柳枝欲绿梅舒丹。纤尘不起四郊净，白云澹荡天宇宽。何处去天才一握，平津别墅饶芳药。主人爱客兼爱诗，群公问字经过数。良辰招客琴尊开，华篸珠履登春台。旋脍银鳞出翠釜，还倾琥珀注深杯。九州英彦蓬莱友，五十年中辈先后。击钵哦诗诗尽成，薄罚停催金谷酒。当筵日转层城霞，红亭绮榭流清华。源头活水承太液，绚春题榜来天家。岚光翠滴西山暮，漠漠微烟笼苑树。树头鸟宿酒微酲，天际云归客初去。东阁深沈淑景迟，风光咫尺怅攀追。拈毫漫作邯郸步，一曲《阳春》和者谁。
廿六日度罗睺岭入潭柘岫云禅林
作者：永瑢
朝代：清

晓梦破涛声，幽禽近枝啭，畏寒尚拥衾，言补昨朝倦。东方浴海暾，野气若蒸甗。招提伯仲间，廿里无平甸。威纡艮背行，眼晕逐峰转。攀径肖猿缘，到顶俨螺旋。仆夫惜马蹄，陟降辄原巘。浑河俯漭流，青蚓盘一线。乱石叱馀羊，杂花堕疑钿。村氓傍岭居，厨烟亘葱茜。颇逊上洄佳，山中乏水。小宜下噀佃。过山山愈积，晴岚移九面。培塿幻松冈，薏菂出莲殿。餐秀不疗饥，净钵分齑面。坐禅芟晋谈，走病取吴谚。涧泉语幽修，引入丁东院。遵途劳佚殊，阅候暄凄变。却睇前峰雪，已空桑宿恋。
拟陈拾遗修竹篇
作者：永瑢
朝代：清

籦笼产终南，嶰壑亘深邃。湛露滋甘膏，流泉激清吹。含气侪芸生，独秉造化粹，猗猗发崇标，垂条郁森萃。风回玉戛音，云披色含翠。灵根待凤凰，空山辟魑魅。昆仑万里远，圣世有嘉瑞。虚中抱宫商，《韶》、《咸》于以被。当其植干时，坚贞有真意。松柏得其俦，桃李良自愧。筱簜亦多材，效长终远致。缅彼有筠姿，风契结寤寐。
晴
作者：永瑢
朝代：清

新两池塘足，清晨喜乍晴。小桥垂柳色，深巷卖花声。鸟语迎人乐，山容照眼明。高楼春一望，徙倚畅吟情。
长生无极汉瓦砚歌
作者：永瑢
朝代：清

阿房土焦未央起，万岁千秋功莫毁。金仙去渭荆棘芜，片瓦往往珍璠玙。中凹上锐形式古，铜雀香姜滥觞祖。铸成吉语谁氏题，意取寿与金汤齐。长生海外方难得，炎祚巍巍永无极。当时慎重命将作，岂谓年深土花蚀。汉家宫阙天下雄，襟带冯翊连扶风。候真但愿益延寿，桂馆旁峙蜚廉通。至今雍耀出耕垄，铭识屡见摩挲同。乃知颂祷赖夸饰，灵光过眼烟云空。吁嗟此瓦沧桑阅，隶法斯邕细堪别。秦镜尘昏莽钱缺，幸未磨穿劲于铁。春风无赖荒石田，晓露不滴金茎圆。谁能裹携直中禁，倚马更赋《甘泉》篇。
德寿寺牡丹短歌
作者：永璂
朝代：清

飞放泊边春不浅，德寿寺里流莺啭。探花笑我马腾腾，待客无僧幡闪闪。百年已是干戈靖，一龛独任光阴转。洛阳姚黄不须问，且对繁英生苍藓。今日看花花莫放，来日看花花莫敛。花应知我非世情，与尔相看动幽感。
木兰秋夜
作者：永璂
朝代：清

云敛长空素月圆，碧天秋色锁寒烟。不知雁响沈何处，古塞疏镫客未眠。
题十一兄渔隐图
作者：永璂
朝代：清

江湖有散人，雅尚凌仙峤。青笠绿蓑衣，泛宅逐蓬藋。扁舟澹容与，鹭鸥作同调。长物唯缗竿，至足在渔钓。白云从空流，眠月仰天笑。目极宇宙宽，浩荡无遗眺。朱门多纷营，撄缚苦纠绕。而此独逍遥，忘机自舒啸。咄彼抗尘容，翘心束帛召。
题关槐书斋联
作者：永璇
朝代：清
体裁：联

柳边归院金莲烛；松下仙寮玉局书。
西甘涧
作者：永璥
朝代：清

步下万松寺，山径落斜曛，路逢山中樵，导我西涧滨，逶迤四五里，始及藏山门。晚霞云半赤，寒岩枫柏丹。古寺余老屋，山僧鬓已斑。携手看生圹，圹铭名辈全。撰文李焦明，书丹陈景元。告归转西偏，高寄亭足观。略如倪迂画，返照疏林间。相期春正月，重来看雪山。
环翠山房
作者：永𤣹
朝代：清
体裁：七言绝句

摊书为杜清谈渐，种竹无关玉笋齐。山雪昨朝才敛白，春光已绿易州西。
挽郭嵩焘联
作者：汉超
朝代：清
体裁：联

待物无私，荐贤无隐，中兴将相，汲引功多，独将忧愤著书，立德立功，我公不死；虑患之远，谋国之忠，天下梯航，绸缪心苦，太息孤臣被谤，而今而后，其谁与归？